title: Valkonauhaliitto

text: Suomen Valkonauhaliitto (, vanhastaan "Hvita bandet") on kristillis-yhteiskunnallinen ehkäisevää päihdetyötä tekevä naisjärjestö. Liikkeen symboli on valkoinen rusettinauha. Valkonauhaliike on saanut alkunsa Yhdysvalloissa 1870-luvulla ja se tuli Suomeen 1896, jolloin toiminta alkoi Turussa. Valtakunnallista toimintaa varten Förbundet Vita Bandet i Finland (Suomen valkonauhaliitto) perustettiin vuonna 1905 Alli Trygg-Heleniuksen aloitteesta.


title: Valkonauhaliitto

text: Vuonna 2015 liitolla oli 375 henkilöjäsentä ja yhdeksän paikallisosastoa. Liitto ylläpitää naisten turvataloa, harjoittaa katulähetystä, tekee perhetyötä ja tukee naisvankeja. Liiton toimintaa johtaa hallitus, johon kuuluu 2-vuotiskaudeksi kerrallaan valittavat puheenjohtaja, kaksi varapuheenjohtajaa ja 6 jäsentä varajäsenineen. Vuonna 2016 Suomen Valkonauhaliiton puheenjohtajana toimii Salme Elo. Liitto julkaisee Valkonauha-lehteä, joka on ilmestynyt vuodesta 1909.


title: Osatsonit

text: Osatsonit ovat orgaanisia yhdisteitä, joita muodostuu eräistä hiilihydraatiesta kuten heksooseista ja pentooseista niiden reagoi dessa aromaattisen hydratsonin kanssa. Hiilihydraatit voivat olla joko aldooseja tai ketooseja. Osatsoneille tyypillisessä rakenteessa on kahdessa vierekkäisessä hiiliatomissa hydratsoniryhmä. Osatsonit ovat merkittäviä yhdisteitä hiilihydraattikemiassa ja esimerkiksi Hermann Emil Fischer hyödynsi osatsoneja selvittäessään sokerien rakenteita.


title: Osatsonit

text: Osatsonit ovat kiteistiä aineitaja väriltään tyypillisesti kirkkaan keltaisia. Yhdisteet ovat liukenemattomia muun muassa veteen ja bentseeniin. Osatsonit voidaan hapettaa esimerkiksi kuparisulfaatin tai kloori- tai bromiveden avulla triatsolijohdannaisiksi, joita kutsutaan osotriatsoleiksi. Käytettäessä kuparisulfaattia hapettimena ilmene reaktion välivaiheina radikaaleja. Eräät osatsonit reagoivat etikkahappoanhydridin kanssa muodostaen pyratsolijohdannaisia, jotka ovat hyödyllisiä muun muassa lääkeaineiden valmistuksessa.


title: Osatsonit

text: Osatsoneja valmistetaan hiilihydraattien ja aromaattisten hydratsonien välisellä reaktiolla. Tyypillisesti käytetty hydratsiini on fenyylihydratsiini. Reaktio tapahtuu lievästi emäksisissä olosuhteissa ja katalyyttinä voidaan käyttää esimerkiksi natriumasetaattia. Reaktion ensimmäisessä vaiheessa hydratsiinijohdannainen reagoi hiilihydraatin karbonyyliryhmän kanssa muodostaen osatsonin. Seuraavassa vaiheessa toinen aromaattinen hydratsiini hapettaa viereisen hydroksimetyyliryhmän pelkistyen itse ammoniakiksi ja aniliinijohdannaiseksi. Ko,as hydratsiinimolekyyli reagoi edellisessä vaiheessa muodostuneen karbonyyliryhmän kanssa hydratsoniksi ja osatsoni muodostuu. Keskenään epimeeriset sokerit muodostavat saman yhdisteen ja esimerkiksi glukoosi, fruktoosi ja mannoosi muodostavat saman osatsonin.


Jyväskylän yliopiston informaatioteknologian tiedekunta on alallaan Suomen vanhin ja suurin. Tietojenkäsittelyoppia on opiskeltu Jyväskylän yliopistossa jo vuodesta 1967 alkaen. Nykymuotoinen informaatioteknologian tiedekunta perustettiin 1998. Vuonna 2000 valmistui oma rakennus, jonne tiedekunta muutti 31.8.2000. Tiedekunnan dekaanina on toiminut vuodesta 2010 alkaen professori Pekka Neittaanmäki ja varadekaanina Timo Tiihonen. Informaatioteknologian tiedekunnassa opiskelee 2588 perustutkinto-opiskelijaa ja 172 jatko-opiskelijaa (10/2016). Henkilökuntaa on noin 200. Tiedekunta kouluttaa informaatioteknologian laaja-alaisia ja kansainvälisiä osaajia sekä kauppatieteellisellä että luonnontieteellisellä koulutusalalla.


title: Jyväskylän yliopiston informaatioteknologian tiedekunta

text: Informaatioteknologian tiedekunta vastaa kehittyvän informaatioteknologian sekä digitalisoitumisen tuomiin tutkimus- ja koulutushaasteisiin. Tiedekunta yhdistää kokonaisvaltaisesti teknologian, informaation, organisaatioiden ja liiketoiminnan sekä ihmisen näkökulmat niin tutkimuksessa, koulutuksessa kuin sidosryhmäyhteistyössä.


text: Informaatioteknologian tiedekunta on Suomen monipuolisin informaatioteknologia-alan yhtenäinen akateeminen yksikkö, jolla on kansainvälisesti tunnustettu omaleimainen profiili.


text: Informaatioteknologian tiedekunta perustettiin vuonna 1998. Siihen liitettiin yhteiskuntatieteellisestä tiedekunnasta koko tietojenkäsittelytieteiden laitos sekä matemaattis-luonnontieteellisestä tiedekunnasta matematiikan laitoksesta irrotettu tietotekniikka omana laitoksenaan. Jyväskylä aloitti Suomen yliopistoista ensimmäisten joukossa tietojenkäsittelyopin opetuksen. Alkuvuosina useimmat aineen opiskelijat tulivat matemaattis-luonnontieteellisestä tiedekunnasta.


text: Informaatioteknologian tiedekunnassa on mahdollista opiskella pääaineena neljää eri oppiainetta: tietotekniikkaa, tietojenkäsittelytiedettä, tietojärjestelmätiedettä sekä kognitiotiedettä. Pääainevalinnoista riippuen opiskelijat valmistuvat filosofian (FM) tai kauppatieteiden maistereiksi (KTM). Opetuksen lisäksi informaatioteknologian tiedekunta tekee sekä kansallista että kansainvälistä tutkimusyhteistyötä.


text: Tietojenkäsittelytieteiden laitoksella (TKTL) voi opiskella pääaineena tietojärjestelmätiedettä, tietojenkäsittelytiedettä ja kognitiotiedettä. Tietojärjestelmätieteestä valmistuu kauppatieteiden kandidaatteja ja maistereita, ja tietojenkäsittelytieteestä sekä kognitiotieteestä filosofian maistereita. Tietojenkäsittelytieteiden laitoksen opetus ja tutkimus kohdistuu tietojärjestelmien kehittämiseen ja käyttöön osana liiketoiminnan tai julkishallinnon organisaatioiden toimintaa. Tietojärjestelmiä ja tietojenkäsittelyä tarkastellaan neljästä pääasiallisesta näkökulmasta, jotka ovat teknologinen näkökulma, ihmiskeskeinen näkökulma, liiketoiminnallinen näkökulma ja informaatiokeskeinen näkökulma. Laitoksen opetus jakautuu tietojärjestelmätieteessä kahteen suuntautumisvaihtoehtoon, jotka ovat järjestelmäkehitys (JK) sekä tietoyhteiskunta, viestintä ja liiketoiminta (TVL).


text: Tietotekniikan laitoksella (TTL) opetetaan ja tutkitaan tietotekniikkaa teknis-matemaattisesta näkökulmasta. Laitoksella opiskelevat valmistuvat filosofian maistereiksi. Opinnoissa valitaan maisteriohjelmaksi koulutusteknologia (opettajankoulutus), ohjelmistotekniikka, tietoliikenne, ohjelmointikielten periaatteet, pelit ja pelillisyys, laskennalliset tieteet, sovellettu matematiikka, sensoriverkot tai Web Intelligence and Service Engineering. Aloja yhdistävinä tekijöinä ovat matemaattinen perusosaaminen ja yhteistyö elinkeinoelämän kanssa.


text: Tietojenkäsittelytieteiden laitos sekä tietotekniikan laitos yhdistyivät 1.1.2017.


text: Informaatioteknologian tiedekunnan tutkimushankkeet liittyvät usein yhdessä kansallisten ja kansainvälisten tutkimuskumppaneiden ja teollisuuden kanssa tehtäviin tutkimus- ja kehityshankkeisiin. Rahoittajina ovat Suomen Akatemia, Tekes, EU, säätiöt, yritykset ja monet muut tukijat. Tavoitteena on lisätä erityisesti kansanvälistä rahoitusta.


text: Tietotekniikan laitoksen tutkimus perustuu pääosin analyyttis-konstruktiivisten menetelmien käyttöön teknisestä, laskennallisesta, matemaattisesta tai pedagogisesta näkökulmasta. Tietojenkäsittelytieteiden laitoksen tutkimuksessa tarkastellaan tietojärjestelmiä ja tietojenkäsittelyä neljästä näkökulmasta: teknologinen, ihmiskeskeinen, liiketoiminnallinen ja informaatiokeskeinen. Nämä näkökulmat muodostavat laitoksen yleisen tehtävän: ymmärtää, kehittää, suunnitella ja hallita tietojärjestelmiä ja tietojenkäsittelyä sekä niiden vaikutuksia kokonaisvaltaisesti käyttökontekstissaan.


Mobilen roomalaiskatolinen arkkihiippakunta () on katolisen kirkon arkkihiippakunta Alabamassa Yhdysvalloissa. Siihen kuuluvat Biloxin, Birminghamin ja Jacksonin hiippakunnat.


title: Ihamäki (sukunimi)

text: Ihamäki on suomalainen sukunimi, joka on muun muassa seuraavilla henkilöillä:


title: Lounasheimo

text: Lounasheimo on suomalainen sukunimi, joka on muun muassa seuraavilla henkilöillä:


title: Slovakianajokoira

text: Slovakianajokoira (slov. "Slovenský kopov") on slovakialainen koirarotu. Se kuuluu FCI-roturyhmään 6. Se on metsästyskoira, jota käytetään kotimaassaan petoeläinten ja villisikojen metsästykseen.


title: Slovakianajokoira

text: Rotu on väriltään musta punaruskein merkein. Ruumiinrakenne on keskivahva ja vankkaluustoinen. Mittasuhteiltaan se muistuttaa pitkähköä suorakaidetta. Säkäkorkeudeltaan urokset ovat 45–50 cm ja nartut 40–45 cm.


title: Slovakianajokoira

text: Rodun keskikarhea karvapeite on 2–5 cm pitkää, tiheää ja pinnamyötäistä. Pidempää karvaa esiintyy selässä, hännässä ja niskassa. Rodulla on myös tiheä aluskarva.


title: Slovakianajokoira

text: Luonteeltaan slovakianajokoira on rohkea. Se on myös väsymätön jäljittäjä, joka jaksaa seurata tunteja tuoretta jälkeä samalla haukkuen. Rodun suuntavaisto on poikkeuksellisen hyvin kehittynyt.


title: Alissa

text: Alissa on naisen etunimi, jonka on saanut Suomessa vuoteen 2016 mennessä noin 670 naista.


title: Šahty-oikeudenkäynti

text: Šahty-oikeudenkäynti oli Neuvostoliitossa vuonna 1928 järjestetty julkinen näytösoikeudenkäynti, jossa Šahtyn kaivoskaupungissa työskennelleitä insinöörejä syytettiin vastavallankumouksellisesta sabotaasista. Oikeudenkäynti ajoittui samaan vaiheeseen, jolloin Neuvostoliitossa otettiin käyttöön viisivuotissuunnittelu ja aloitettiin voimakas valtiojohtoinen teollistaminen. Se oli Neuvostoliiton ensimmäinen suuri näytösoikeudenkäynti sitten vuoden 1922 sosialistivallankumouksellisten oikeudenkäynnin.


title: Šahty-oikeudenkäynti

text: Šahty-oikeudenkäynti käynnisti Neuvostoliitossa monta vuotta jatkuneen poliittisen vainon tsaarin aikana koulutettua älymystöä ja ulkomaisia teknisiä asiantuntijoita kohtaan.


title: Šahty-oikeudenkäynti

text: Donetsin laakion alueella (vuoteen 1925 saakka Ukrainan neuvostotasavaltaan kuuluneessa) pienehkössä Šahtyn hiilikaivoskaupungissa oli sattunut joitain huonosta työturvallisuudesta johtuneita onnettomuuksia, joiden todellisena syynä oli lähinnä pätevien työntekijöiden puute ja ylhäältä päin asetettu vaatimus lisätä jatkuvasti tuotantoa. Neuvostoliiton oikeusjärjestelmässä myös huolimattomuudesta aiheutuneiden onnettomuuksien katsottiin todistavan vastavallankumouksellisista aikeista. Lisäksi Šahtyssa oli tuotantovaatimusten saavuttamiseksi kutsuttu myös kaivosten entisiä omistajia takaisin töihin ja erään turvallisuussyistä vuonna 1921 suljetun kaivoskuilun räjäyttämiseen oli käytetty ulkomaisia varoja.


title: Šahty-oikeudenkäynti

text: "Pravdan" pääkirjoituksessa 10. maaliskuuta 1928 kerrottiin, että salainen poliisi OGPU oli paljastanut vastavallankumouksellisen salaliiton, jossa tekniset asiantuntijat sabotoivat neuvostotaloutta ulkomaille paenneiden entisten kapitalististen työnantajiensa määräyksestä. Kuvitteellisen sabotaasisalaliiton oli alkujaan kehitellyt OGPU:n Pohjois-Kaukasuksen osaston päällikkö Jefim Jevdokimov. Kommunistisen puolueen pääsihteeri Josif Stalin määräsi hänet toimittamaan asiakirjat suoraan puoluejohdolle OGPU:n johdon ohi. Jevdokimovin ”tutkimukset” laajensivat salaliiton eri puolille valtakuntaa ja yhteyksien väitettiin ulottuvan Saksaan ja Puolaan asti. Salaliiton keskushenkilöiksi löydettiin entinen kadettipuolueen duuman-edustaja Lazar Rabinovitš, Donetskin hiiliyhtymän edustaja Solomon Imenitov ja ylimmän kansantalousneuvoston virkailija Nikolai Skorutto.


title: Šahty-oikeudenkäynti

text: Stalinin on arveltu nostaneen Šahtyn tapauksen poikkeuksellisen näkyvästi esiin, koska työnjohtajien ja asiantuntijoiden syyttäminen vastoinkäymisistä voisi lisätä neuvostojärjestelmän suosiota työläisten keskuudessa ja vetäisi huomion pois puoluekoneiston omista virheistä. Lisäksi se palveli Stalinia valtataistelussa Nikolai Buharinia ja tämän johtamaa puolueen oikeisto-oppositiota vastaan.


title: Šahty-oikeudenkäynti

text: Oikeudenkäynti pidettiin Moskovassa Ammattiliittojen talossa 18. toukokuuta – 7. heinäkuuta 1928. Päätuomarina toimi Andrei Vyšinski ja pääsyyttäjänä Nikolai Krylenko. Oikeudenkäynnissä oli 53 syytettyä, joista 35 oli kaivosinsinöörejä ja loput sähköinsinöörejä ja mekaanikkoja. Syytettyjä yhdisti se, että he olivat saaneet koulutuksensa aikana ennen lokakuun vallankumousta. Mukana oli myös viisi Neuvostoliitossa asiantuntijoina työskennellyttä saksalaista insinööriä, joista neljä oli AEG-yhtymän työntekijöitä. Kaksi saksalaista vapautettiin ennen oikeudenkäyntiä, kun Saksa painostustoimenpiteenä jäädytti kauppaneuvottelut Neuvostoliiton kanssa. OGPU:n kuulustelijat saivat painostettua 20 syytettyä allekirjoittamaan tunnustuksen. Moni yritti perua tunnustuksensa tajuttuaan, että ne johtaisivatkin ankarampiin eikä kevyempiin tuomioihin, mutta peruutuksia ei huomioitu oikeudessa. Syytettyjen jatkuvasti muuttaessa kertomuksiaan oikeudenkäynti sai paikoin farssimaisia piirteitä eikä sen pöytäkirjoja koskaan julkaistu täydellisinä Neuvostoliitossa.


title: Šahty-oikeudenkäynti

text: Yksitoista syytettyä sai kuolemantuomion, mutta näistä kuusi lievennettiin vankeustuomioiksi. Pääosa syytetyistä tuomittiin 1–10 vuoden mittaisiin vankeusrangaistuksiin. Tuomiot perustuivat pääasiassa Neuvostoliiton rikoslain pahamaineiseen 58. artiklaan. Neljä vapautettiin syyttöminä ja neljä sai ehdolliset tuomiot. Kolmesta saksalaisesta syytetystä yksi sai ehdollisen tuomion ja kaksi vapautettiin. Lopulta viisi syytettyä teloitettiin.


title: April (yhtye)

text: April on vuonna 2015 perustettu eteläkorealainen tyttöbändi. Heidät tunnetaan mm. kappaleestaan Tinker Bell. Yhtyeen ensimmäinen albumi, "Dreaming", ilmestyi elokuussa 2015. Yhtyeen jäsenet ovat Chaekyung, Chaewon, Naeun, Yena, Rachel ja Jinsol.


title: Akvarelleja Engelin kaupungista

text: Akvarelleja Engelin kaupungista on Jukka Viikilän ensimmäinen romaani, joka ilmestyi vuonna 2016. Se sai vuoden 2016 Finlandia-palkinnon, ja Jenni Noposen suunnittelema kansi menestyi Vuoden kaunein kirja -kilpailussa.


title: Akvarelleja Engelin kaupungista

text: Romaani kertoo arkkitehti Carl Ludvig Engelistä. Viikilä teki ensin radiokuunnelman Engelistä ja myöhemmin kuunnelman pohjalta romaanin.


title: Nikolai Daurkin

text: Nikolai Ivanovitš Daurkin , tšuktšiksi Tangitan (1730 Tšukotka, Venäjän kaukoitä – 1792) oli löytöretkeilijä ja tulkki. Hän oli venäläistynyt tšuktši.


title: Nikolai Daurkin

text: Daurkin otettiin lapsena vanhmemmiltaan venäläisten haltuun, kastettiin ja koulutettiin. Siperian kuvernööri Fedor Soimonov palkkasi hänet parantamaan venäläisten ja tšuktšien välejä.


title: Nikolai Daurkin

text: Daurkin työskenteli 1760-luvun alkupuolella Friedrich Plenisnerin kanssa tehtävänä tutkia Tšuktšien niemimaata ja sen lähimeriä. Plenisner lähetti matkaan retkikunnan, ja 1763–1764 Daurkin ja geodeettikersantti Stepan Andrejev tutkivat Medvežsaaria ja Tšuktšien niemimaata. Matka St. Lawrence Islandille tehtiin kajakilla ("baidarka"). Siltä retkeltä on peräisin tieto, että "Tšuktšien niemimaan kohdalla on maata sekä Koluanmeren (nyk. Itä-Siperian meri) pohjoispuolella että Anadyrinmeren (nyk. Beringinmeri) iitäpuolella". Daurkinin kuvaukset tosin olivat hyvin mielikuvituksellisia, Andrejev puolestaan käytti maltillisempaa kieltä. Tiedot kuitenkin levisivät tieteilijöiden luettavaksi, ja osa jopa merkitsi alueita karttoihin. Daurkin kuvaili Norton Soundissa tapaamiaan asukkaita, jotka kuvauksen perusteella voi tunnistaa ortodokseiksi ja siten venäläisiksi. Tarinoiden mukaan he olisivat olleet haaksirikkoutuneiden venäläisten jälkeläisiä.


title: Nikolai Daurkin

text: Daurkin liittyi 1787 Joseph Billingsin retkikuntaan yhdessä Ivan Kobelevin kanssa. Hän toimi oppaana ja tulkkina valmisteltaessa venäläisten käyntiä tšuktšien luona. Vuoden 1791 alkupuolen Daurkin and Kobelev oleilivat Amerikan rannikolla Alaskasta Kheuveren Riverillä saakka. Venäläisasutukselle ei löytynyt sillä matkalla vahvistusta, mutta tarina "kadonneesta Novgorodin siirtokunnasta" jäi elämään, ja se osoitettiin vasta 1940-luvulla sepitetteelliseksi.


title: Teollisuuspuolueen oikeudenkäynti

text: Teollisuuspuolueen oikeudenkäynti oli Neuvostoliitossa vuonna 1930 järjestetty julkinen näytösoikeudenkäynti, jossa kahdeksaa tiedemiestä ja teknistä asiantuntijaa syytettiin kuvitteellisen Teollisuuspuolue (, lyh. "Prompartija") -nimisen vastavallankumouksellisen järjestön johtajiksi.


title: Teollisuuspuolueen oikeudenkäynti

text: Oikeudenkäynnin pääsyytetty oli Moskovan teknillisen valtionyliopiston professori Leonid Ramzin, jonka väitettiin vakoilleen ja tehneen tihutöitä ulkovaltojen agenttina, tavoitteenaan kapitalismin palauttaminen Venäjälle. Monet syytetyistä olivat entisiä sosialistivallankumouksellisia tai menševikkejä. Salainen poliisi OGPU käytti kidutusta saadakseen syytetyiltä haluamansa kirjalliset tunnustukset. Tunnustuksessaan Ramzin väitti johtaneensa vuodesta 1925 pääasiassa insinööreistä muodostunutta maanalaista vastavallankumouksellista organisaatiota, joka vuonna 1928 oli ottanut käyttöön nimen Teollisuuspuolue, ja johon vuonna 1929 olisi kuulunut noin 2 000 jäsentä. Tunnustuksen mukaan Teollisuuspuolue oli harjoittanut järjestelmällistä sabotaasia ja valmistellut ulkovaltojen hyökkäystä Neuvostoliittoon. Suunnittelussa interventiossa olisivat olleet mukana Ranska, reunavaltioiden armeijat, Britannian kuninkaallinen laivasto sekä entisten valkoisten kenraalien Pjotr Wrangelin ja Pjotr Krasnovin armeijat. Salaliittolaisten yhteyshenkilöinä mainittiin muun muassa Ranskan pääministeri Raymond Poincaré ja ulkoministeri Aristide Briand sekä brittiläinen seikkailija T. E. Lawrence eli ”Arabian Lawrence”. Teollisuuspuolueen rahoittajiksi mainittiin maanpaossa asuneet entiset venäläiset teollisuusmiehet, kansainväliset öljy-yhtiöt sekä Ranskan sotaministeriö, ja rahat kierrätettiin Pariisissa toimineen Venäjän kaupan ja teollisuuden komitean (Torgprom) kautta. Viimeksi mainittu valkoisten emigranttien rahasto oli oikeastikin olemassa ja tähtäsi neuvostojärjestelmän kumoamiseen, mutta se kiisti kaikki yhteytensä oikeudenkäynnissä syytettyinä olleisiin henkilöihin. Teollisuuspuolueen alkusolun eli niin sanotun insinöörikeskuksen muiksi perustajiksi Ramzinin ohella väitettiin useita jo aiemmissa näytösoikeudenkäynneissä tuomittuja henkilöitä, kuten vuonna 1929 teloitettu insinööri Pjotr Paltšinski ja vuoden 1928 Šahty-oikeudenkäynnin pääsyytettyihin kuulunut Lazar Rabinovitš.


title: Teollisuuspuolueen oikeudenkäynti

text: Oikeudenkäynti pidettiin Moskovassa 25. marraskuuta – 7. joulukuuta 1930. Päätuomarina toimi Andrei Vyšinski ja pääsyyttäjänä Nikolai Krylenko. Kaikki kahdeksan syytettyä tunnustivat kuuluneensa väitetyn Teollisuuspuolueen johtoon ja kaikki todettiin syyllisiksi. Syytetyistä viisi, mukaan lukien Ramzin, tuomittiin kuolemaan ja kolme muuta syytettyä kymmenen vuoden vankeuteen. Päivää tuomioiden ilmoittamisen jälkeen Neuvostoliiton toimeenpaneva keskuskomitea muutti armahduksella kuolemantuomiot kymmenen vuoden vankeustuomioiksi ja alensi muut tuomiot kymmenestä kahdeksaan vuoteen vankeutta.


title: Teollisuuspuolueen oikeudenkäynti

text: Ramzin sai jatkaa vankeudessa tieteellistä työtään, lämpökattiloiden suunnittelua. Hänet armahdettiin kokonaan vuonna 1932 kiitoksena hyödyllisen tutkimustyönsä jatkamisesta. Ramzin sai myöhemmin monia virallisia kunnianosoituksia kuten Stalin-palkinnon ja Leninin kunniamerkin.


title: Xiamen Shipbuilding Industry

text: Xiamen Shipbuilding Industry Co. Ltd. on kiinalainen laivanrakennusyhtiö, jonka kanssa suomalainen Viking Line teki 23. marraskuuta 2016 aiesopimuksen uuden matkustaja-autolautan, joka on työnimeltään Viking Line NB 488A tilaamisesta Turku–Långnäs–Tukholma-reitille. Uuden matkustaja-autolautan on määrä valmistua vuonna 2020 ja kuljettaa yhteensä 2 800 matkustajaa. Sopimuksen arvo on 190 miljoonaa euroa.


title: Kivistö (Seinäjoki)

text: Kivistö on Seinäjoen kaupunginosa. Se sijaitsee noin kolmen kilometrin päässä kaupungin keskustasta kaakkoon. Kaupunginosan vuonna 2012 laskettu väkiluku on 3 129. Alue jaetaan myös läntiseen ja itäiseen Kivistöön. Länsi-Kivistö on osa Kantakaupungin suuraluetta, ja itä-Kivistö on osa Kasperin suuraluetta.


title: Kivistö (Seinäjoki)

text: Kivistöllä ja sen läheisyydessä sijaitsee useita palveluita, kuten ruokakauppa, posti, pub-ravintola, neuvola ja päiväkoti. Kivistöllä sijaitsevat myös Kivistön koulu ja Seinäjoen yhteiskoulu.


title: Kivistö (Seinäjoki)

text: Kivistö koostuu kerrostalo-, rivitalo- ja omakotitaloalueesta. Alueella on 2010-luvulla purettu hieman vanhaa asuntokantaa ja rakennettu tilalle uutta.


title: Kotia päin

text: Kotia päin on Ilkka Järvi-Laturin ohjaama suomalainen draamaelokuva vuodelta 1989. Sen ovat käsikirjoittaneet ohjaajan kanssa Outi Nyytäjä ja Annina Enckell. Pääosia näyttelevät Ilkka Koivula, Jonna Järnefelt, Leena Suomu ja Risto Tuorila.


title: Kotia päin

text: Rikollisten suosimaa kapakkaa Oulussa pitävän Ellin (Suomu) poika Mika (Koivula) pääsee opiskelemaan Helsinkiin. Vankilasta vapautunut isäpuoli (Tuorila) vaatii poikaa palaamaan Ouluun.


title: Kotia päin

text: Järvi-Laturi sanoo saaneensa alkusysäyksen elokuvan tekemiseen iltapäivälehden jutusta ”Alamaailma kosti – ruumis löytyi satama-altaasta”.


title: Kotia päin

text: Elokuva oli ensimmäinen pitkä näytelmäelokuva paitsi ohjaaja Järvi-Laturille, myös pääosien nuorille Koivulalle ja Järnefeltille ja kuvaaja Kjell Lagerroosille.


title: Kotia päin

text: "Kotia päin" sai ristiriitaisia arvioita. Sen tosipohjaisuutta kritisoitiin, vaikka tarina ei tarkoin seurannutkaan innoituksena olleita tapahtumia. "Helsingin Sanomien" Helena Ylänen piti sitä 1980-luvun ehkä parhaana kotimaisena. "The New York Timesin" Jane Maslin piti elokuvaa outona, totisena ja ankeana, näyttelijäsuorituksia epämääräisinä ja loppuratkaisua yllättävänä mutta ei valaisevana.


title: Kotia päin

text: Ohjaaja Järvi-Laturi palkittiin elokuvasta Anjalankosken elokuvapalkinnolla, Pohjoismaisella elokuvapalkinnolla ja Parhaan käsikirjoituksen Jussilla. "Kotia päin" voitti Belfortin EntreVues-festivaalien yleisöpalkinnon, Rouenissa lehdistön palkinnon ja Salzburgissa parhaan näytelmäelokuvan palkinnon.


title: Tapiroidea

text: Tapiroidea on kavioeläimiin kuuluva yläheimo, johon kuuluu tapiirien lisäksi joitain pieniä sukupuuttoon kuolleita heimoja.


title: Tapiroidea

text: Ensimmäiset yläheimon jäsenet ilmestyivät noin 50 miljoonaa vuotta sitten, ja niillä on piirteitä jotka viittaavat kärsän kehitykseen. Nykyisten tapiirien kärsä on norsun kärsää lyhyempi lihaskudoksesta koostuva nenän ja ylähuulen pidentymä. Vaikka kärsä ei ole säilynyt fossiileissa, voidaan tapiirien kärsän evoluutiota saada selville tutkimalla kallon muotoa ja nenäluun asentoa. Monella varhaisella Tapiroidean jäsenellä ei ollut paljon taaksepäin vetäytynyt nenäluu, vaikka niiden kalloissa oli suurentuneet nenäonkalot, mikä viittaa suurempaan, erikoistuneeseen kuonoon ja ylähuuleen.


title: Tapiroidea

text:
Tapiroidea kuuluu kävioeläinten alalahkoon Ceratomorpha, johon kuuluvat myös sarvikuonot sukulaisineen.
Kladogrammi joka osoittaa Tapiroidean ja muiden kavioeläinten sukulaissuhteet.


title: Ted Curson Plays Fire Down Below

text: Ted Curson Plays Fire Down Below on yhdysvatalaisen trumpetisti Ted Cursonin vuonna 1962 julkaistu toinen albumi. Vuonna 1990 levy julkaistiin remasteroituna.


title: Portunuksen temppeli

text: Portunuksen temppeli tai Fortuna Viriliksen temppeli on antiikin roomalainen temppeli Roomassa. Se kuuluu parhaiten säilyneisiin roomalaisiin temppeleihin. Se, kummalle jumaluudelle, Portunukselle vai Fortuna Virilikselle se on alun perin omistettu, on epäselvää. Portunus oli avainten, ovien, karjan ja viljavarastojen jumala ja Fortuna Virilis miehisen onnen jumala. Temppeli on rakennettu 400- 300- luvuilla eaa ja sitä on korjattu vuosien 120- 80 välisenä aikana ennen ajanlaskun alkua.


title: Portunuksen temppeli

text: Temppeli sijaitsee antiikin Forum Boariumilla, missä pidettiin karjamarkkinoita, lähellä Tiber- jokea. Temppelin läheisyydessä oli myös Tiber-joen satama.


title: Portunuksen temppeli

text: Temppeli noudattaa joonialaista pylväsjärjestelmää. Temppelin pohja on suorakulmio ja siihen kuuluu portiikki ja cella. Cella temppelissä huone, jonne sijoitettiin jumalien kulttipatsaat. Se on rakennettu tuffa ja travertiinilohkareista. Pinta on käsitelty stukkorappauksella, joka on kuitenkin aikojen kuluessa kadonnut.


title: Portunuksen temppeli

text: Vuonna 872 temppeli muutettiin kirkoksi, jolloin se sai nimen "Santa Maria Egiziaca". Renessanssiajalla sitä alettiin kutsua nykyäänkin käytössä olevalla nimellä "Fortuna Virilis". Se herätti paljon kiinnostusta antiikkia ihailleissa taiteilijoissa ja arkkitehdeissä, kuten Andrea Palladiossa ja Piraneisissa. Vuonna 1767 Englantiin, Somersetiin valmistui puutarhakoristeeksi Harmonian temppeli, joka on Portunuksen temppelin kopio.


title: Portunuksen temppeli

text: Vuonna 1916 temppelin ympäriltä purettiin keskiajalla rakennetut lisärakenteet, joilla temppelistä oli tehty kirkko. Kohde ei ole avoinna yleisölle.


title: Lompolo (Kittilä)

text:
Lompolo on kylä Kittilässä. Lompolosta Kittilän kirkonkylälle on noin 60 kilometriä.
Lompolossa sijaitsee monia järviä kuten Lompolojärvi, Syväjärvi, Särkijärvi, Onnelajärvi ja Heinäjärvi. Lompolon järvet ovat hyviä kalavesiä niin kesällä kuin talvella pilkkiessä.


title: Lompolo (Kittilä)

text: Lompolossa on toiminut koulu joka on myöhemmin siirtynyt yksityiselle omistajalle.


title: Lompolo (Kittilä)

text: Lompolossa asuu vakituisesti noin 50 ihmistä ja lomaasumuksia on vähintään yhtä monta.


title: Rautainen nuoruus

text: Rautainen nuoruus on Untamo Eerolan käsikirjoittama ja ohjaama kolmiosainen, osittain dramatisoitu dokumentti nuorisorikollisuudesta Tampereella. Sarja ensiesitettiin Yle TV2 -kanavalla tammikuussa 1989. Sitä on esitetty myös peruskoulun yläluokilla.


title: Rautainen nuoruus

text: Osassa 1 nimeltä ”Juoksukeikka” seurataan kolmen esimurrosikäisen pojan ajankäyttöä. He ovat luvatta poissa koulusta ja varastelevat rahaa ja muuta yksityisiltä ihmisiltä ja myymälöistä. Koulukuraattori joutuu selvittelemään asiaa ja pojista tulee poliisin tuttuja.


title: Rautainen nuoruus

text: Osa 2 on otsikoitu ”Juttu numero 4”. Siinä neljän nuoren autovarkauksiin ja myymälämurtoon syyllistynyt jengi jää kiinni ja asia ratkaistaan sovittelun avulla. 15 vuotta täyttäneet jengiläiset tuomitaan myös oikeudessa ehdolliseen vankeusrangaistukseen.


title: Rautainen nuoruus

text: Kolmannessa osassa ”Katujen kapina” pohditaan, miten ja miksi nuorten rikosura saa alkunsa. Ohjelmassa haastatellaan nuoria rikoksentekijöitä, koulukuraattori Tapio Brusia ja erikoistutkija Esa Siekkistä.


title: Rautainen nuoruus

text: "Elävän kuvan vuosikirjassa 1990" Matti Apunen piti "Rautaista nuoruutta" tammikuun 1989 tärkeimpänä televisiotapauksena, ”vankkana tv-työnä” joka ”herättää keskustelua ravistelevalla sisällöllään ja muodollaan”.


title: Pogo (muusikko)

text: Christopher Nicholas ”Nick” Bertke (s. 26. heinäkuuta 1988), taiteilijanimeltään Pogo, on australialainen elektronisen musiikin artisti. Hän äänittää pieniä ääniä, lausahduksia ja melodioita elokuvista tai televisiosarjoista, ja muodostaa niistä sekvensoimalla uusia musiikkikappaleita. Suuri osa hänen töistään perustuu pelkästään äänitettyihin sampleihin ilman ulkopuolista musiikkia tai ääniefektejä.


title: Pogo (muusikko)

text: Pogon ensimmäinen popkulttuuria miksaava kappale ”Alice” perustuu "Liisa Ihmemaassa" -animaatioelokuvan ääniin. Kun kappaleesta tuli suosittu, Disney otti Pogoon yhteyttä ja pyysi häntä miksaamaan Pixarin elokuviin perustuvia kappaleita. Yksi näistä kappaleista on ”Upular”, joka perustuu täysin elokuvan "Up − kohti korkeuksia" ääniin.


title: Pogo (muusikko)

text: Vuonna 2011 Pogo oli kiertueella Yhdysvalloissa ilman asianmukaista työntekijän viisumia, minkä vuoksi hän sai kymmenen vuoden porttikiellon Yhdysvaltoihin.


title: Pogo (muusikko)

text: Alex Eichlerin mukaan Pogo onnistuu parhaimmillaan tiivistämään elokuvan vahvimmat tunteet nopeasti kulutettavaan pop-kappaleeseen.


title: Alakurtin rautatieasema

text: Alakurtin rautatieasema ( kyrill. Алакуртти) on rautatieliikennepaikka Alakurtissa Venäjän luoteisosassa Murmanskin alueen Kantalahden piirissä. Suomalaisten aikaan Alakurtti kuului Sallan kuntaan.


title: Alakurtin rautatieasema

text: Alakurtti sijaitsee Alakurtin radalla joka rakennettiin talvisodan jälkeen ja siellä on puinen asemarakennus. Rauhansopimuksen mukaan suomalaisten piti rakentaa ratayhteys Kemijärveltä Muurmannin radalle. Radan rakentaminen tapahtui samanaikaisesti Suomen ja Neuvostoliiton puolelta ja Neuvostoliittolaisten rakentama rata valtakunnan rajalle valmistui 25. helmikuuta 1941. Jatkosodan aikana saksalais-suomalaiset joukot liikennöivät Alakurtin radalla ja 1941 VR liikennöi normaaliliikennettä radan viralliselle pääteasemalle Voitajoelle sekä sotilasliikennettä Karhuun.


title: Alakurtin rautatieasema

text: Tuohon aikaan Alakurtin rautatieaseman nimi oli Tuntsa (Tut, ratakm 1214+020) johon matkustajaliikenne jatkui vuoteen 1944 asti ja tuolloin se oli osa Kelloselkä-Karhu rataa.


title: Alakurtin rautatieasema

text: Tämän rataosuuden miehitetyt liikennepaikat olivat Tuntsan asemien lisäksi, Salla, Kutsa, Voitajoki ja muutamat laiturivaihteet. Vuodesta 1941 Tuntsa oli Suomen pohjoisin liikennepaikka ja miehitetyllä alueella rajan takana se oli Voitajoki. VR:ltä jäi 15. syyskuuta 1944 kolme veturia Tuntsaan joista yksi oli no. 259 ja muut olivat venäläisiltä aiemmin vallattua sotasaalisveturia. Perääntyessään syyskuussa 1944 saksalaisjoukot tuhosivat juuri korjatun rautatien mutta Neuvostoliittolaiset korjasivat radan Kuolajärvelle asti, tosin liikenne loppui 1954 ja nykyään rata on purettu.


title: Nurmen rautatieasema (Kouteron piiri)

text: Nurmen rautatieasema, entinen Kutsa, on entinen liikennepaikka Venäjällä Kouteron piirissä Alakurtin radalla.


title: Nurmen rautatieasema (Kouteron piiri)

text: Jatkosodan aikana saksalais-suomalaiset joukot liikennöivät Alakurtin radalla, ja 1941 VR liikennöi normaaliliikennettä radan viralliselle pääteasemalle Voitajoelle sekä sotilasliikennettä Karhuun.


title: Nurmen rautatieasema (Kouteron piiri)

text: Tuohon aikaan Nurmen rautatieaseman nimi oli Kutsa (Kts. ratakm 1190+360) ja Tuntsan asemien, ja Voitajoen lailla tämä oli miehitetty pysäkki.


title: Nurmen rautatieasema (Kouteron piiri)

text: Perääntyessään syyskuussa 1944 saksalaisjoukot tuhosivat rautatien Tuntsasta Suomen rajan suuntaan, mutta neuvostoliittolaiset korjasivat radan Kuolajärvelle asti, tosin liikenne loppui 1954, ja nykyään rata on purettu.


title: Jose Pekkala

text: Jose Pekkala (s. 31. lokakuuta 1962 Imatra) on suomalainen entinen jääkiekkoilija, pelipaikaltaan keskushyökkääjä. Hän pelasi suurimman osan urastaan I-divisioonassa edustaen Imatran Ketterää ja Saimaan Palloa, joista jälkimmäisessä Pekkala pelasi myös yhden SM-liigakauden (1985–1986). Hän pelasi myös useita ikäkausimaajoukkueiden arvokisoja. Ketterä on jäädyttänyt Pekkalan pelinumeron 9.


title: Jose Pekkala

text: "Urheilulehden" toimituksen entisiä I-divisioonan pelaajia käsittelevässä analyysissä Pekkala mainitaan taitavaksi, nopeaksi, älyykkääksi ja herkkäkätiseksi, klassiseksi keskushyökkääjäksi. Häntä pidettiin yleisesti erittäin lupaavana pelaajana, jolla oli toimituksen mukaan rahkeita edetä urallaan NHL:ään asti, mutta Pekkala ei kuitenkaan siirtynyt perhesiteidensä vuoksi missään vaiheessa uraansa muualle kotiseudultaan Etelä-Karjalasta.


title: Jose Pekkala

text: Pekkala on Imatran Ketterän kasvatti. Hän oli nostamassa kauden 1981–1982 päätteeksi seuran miesten joukkuetta II-divisioonasta I-divisioonaan. Pekkala oli kaudella 1983–1984 Ketterän paras pistemies, maalintekijä ja syöttäjä tehoilla 19+23=42, kuten myös kaudella 1984–1985 tehoilla 27+34=61, joilla hän jakoi I-divisioonan pistepörssin kahdeksannen sijan FoPSin Timo Sutisen kanssa.


title: Jose Pekkala

text: Kaudeksi 1985–1986 Pekkala siirtyi Saimaan Pallon SM-liigajoukkueeseen. Hänen ainoaksi jäänyt SM-liigakautensa toi 35 runkosarjaottelussa tehot 10+15=25, joilla Pekkala jakoi joukkueen sisäisen pistepörssin voiton Aki Räisäsen ja Heikki Mälkiän kanssa. Pekkala jakoi myös liigan tulokkaiden syöttöpörssin voiton JyP HT:n Risto Kurkisen kanssa. SaiPa putosi kauden päätteeksi I-divisioonaan, jossa Pekkala oli kaudella 1986–1987 tehoilla 21+35=56 joukkueen paras syöttäjä ja toiseksi paras pistemies Tommi Takasen jälkeen.


title: Jose Pekkala

text: Kolmen SaiPassa vietetyn vuoden jälkeen Pekkala palasi taas Ketterään. Hän oli kaudella 1990–1991 joukkueen toiseksi paras pistemies Jari Lippojoen jälkeen. Ketterä putosi kauden päätteeksi II-divisioonaan. Pekkala teki kaudella 1991–1992 35 runkosarjaottelussa hurjat tehot 40+76=116, joilla hän voitti koko II-divisioonan piste- ja syöttöpörssin. Pekkalan tehot ovat Ketterän seurahistorian yhden kauden piste- ja syöttöennätys. Häntä enemmän tehopisteitä yhden kauden aikana vuosina 1975–1999 toimineen II-divisioonan runkosarjassa ovat tehneet vain Pasi Sinikunnas ja Ján Jaško. Kaudella 1992–1993 Ketterä nousi takaisin I-divisioonaan. Pekkala lopetti pelaajauransa kevääseen 1993.


title: Jose Pekkala

text: Pekkala pelasi alle 20-vuotiaiden MM-kilpailuissa vuonna 1982, jolloin hän voitti pronssia. Pekkala pelasi myös alle 18-vuotiaiden EM-kilpailuissa vuosina 1979 ja 1980, joista ensimmäinen turnaus päättyi hopeaan. Hän voitti koko turnauksen piste- ja syöttöpörssin tehoilla 2+11=13.


title: Jose Pekkala

text: Pekkala edusti myös Suomen B-maajoukkuetta eli ns. "Sisu Teamia" Yhdysvalloissa pelatussa turnauksessa vuonna 1982, jolloin hän voitti pronssia.


title: Jose Pekkala

text: Pekkalan isoveli Jari pelasi Josen kanssa Ketterässä.


title: Asuntopulan aikana

text: Asuntopulan aikana ("One Week", DVD-levityksessä suom. myös "Viikko rakennusmiehenä") on Buster Keatonin ohjaama lyhyt komediaelokuva vuodelta 1920.


title: Asuntopulan aikana

text: Elokuva on valittu Yhdysvaltain Kongressin kirjaston Kansalliseen elokuvarekisteriin.


title: HMS Herald (1822)

text: HMS Herald oli Britannian kuninkaallisen laivaston "Atholl"-luokan korvetti, jossa oli 28 tykkiä. Se laskettiin vesille 1821 nimellä HMS Termagant, otettiin palvelukseen 1824 nimellä "Herald" ja muutettiin tutkimusalukseksi 1845. Se myytiin romutettavaksi 1862.


title: HMS Herald (1822)

text: "Herald" muutettiin Sheernessissä tutkimusalukseksi heinäkuun 1844 ja kesäkuun 1845 välisenä aikana. Sen tykkejä vähennettiin muutostöissä kahdeksaan.


title: HMS Herald (1822)

text: Henry Kellett otti "Heraldin" palvelukseen 8. helmikuuta 1845 Tyynenmeren tutkimuksiin. Yhdessä "HMS Pandoran" kanssa se tutki Brittiläisen Kolumbian rannikkoa Yhdysvaltojen ja Britannian välisen rajakiistan ratkettua.


title: HMS Herald (1822)

text: Vuonna 1848 "Herald" määrättiin etsimään Franklinin retkikuntaa, joka oli lähtenyt tutkimaan Luoteisväylää vuonna 1845. Tällä matkalla "Herald" purjehti Beringinsalmen kautta yli Tšuktšimeren ja löysi Geraldinsaaren, jolle Kellett antoi nimen laivansa mukaan. Tehtävä päättyi samana vuonna.


title: HMS Herald (1822)

text: Jatkaen "HMS Rattlesnaken" tehtävää "Herald" teki vuosina 1852–1861 kapteeni Henry Mangles Denhamin komennuksessa tutkimusta Australian rannikolla ja Fidžisaarilla. Tutkijoina matkalla olivat John MacGillivray (1821–1867), William Milne (kasvitieteilijä) ja Denis Macdonald avustavana lääkärinä ja eläintieteilijänä. Kapteenin kanssa syntyneiden erimielisyyksien vuoksi MacGillivray poistui laivalta Sydneyssä tammikuussa 1854.


title: HMS Herald (1822)

text: "Herald" otettiin uudestaan palvelukseen 1. huhtikuuta 1857 tutkimusalukseksi.


title: Mestarien liigan loppuottelu 2017

text: Mestarien liigan loppuottelu 2017 oli Euroopan seurajalkapalloilun korkeimman kilpailun, Mestarien liigan kauden 2016–2017 viimeinen ottelu, joka oli järjestykseltään Mestarien liigan 25. ja Euroopan parhaiden joukkueiden kesken pelattavan jalkapallocupin 62. Ottelu pelattiin Millennium Stadiumilla, Cardiffissa, Walesissa 3. kesäkuuta 2017 italialaisen Juventuksen ja espanjalaisen Real Madridin välillä. Joukkueet olivat kohdanneet loppuottelussa kerran aikaisemmin vuonna 1998.


title: Mestarien liigan loppuottelu 2017

text: Real Madrid voitti ottelun numeroin 4–1 ja otti seurahistoriansa 12. turnausvoiton "(la Duodécima)". Tällä voitolla madridilaisseurasta tuli myös ensimmäinen joukkue, joka on onnistunut voittamaan turnauksen kahtena perättäisenä vuotena. Ennen Mestarien liigan syntyä, viimeksi samaan on pystynyt italialaisseura Milan vuonna 1990. Vastaavasti tappio loppuottelussa oli Juventukselle viides perättäinen ja yhteensä seurahistorian seitsemäs hävitty loppuottelu yhdeksästä pelatusta.


title: Mestarien liigan loppuottelu 2017

text: Ottelun voittaja Real Madrid etenee vuoden 2017 UEFA Super Cupiin, jossa se kohtaa hallitsevan Eurooppa-liigan kauden 2016–2017 voittajan Manchester Unitedin, sekä myös vuoden 2017 seurajoukkueiden MM-kilpailuihin, jossa se aloittaa pelaamisen turnauksen välieristä.


title: Mestarien liigan loppuottelu 2017

text: Loppuottelua isännöiväksi tapahtumapaikaksi Millennium Stadium vahvistettiin UEFA:n järjestelykomitean pitämässä kokouksessa 30. kesäkuuta 2015 Prahassa Tšekkissä. Stadionin nimioikeudet myytiin vuonna 2016 hypoteekkiyhdistys Principality Building Societylle ja sen nimeksi muutettiin "Principality Stadium". UEFA kuitenkin kieltää säännöissään muiden kuin turnauksen pääsponsoreiden nimien käytön, joten stadionin nimi säilyi virallisesti edelleen Millennium Stadiumina. Loppuottelun ajan stadionista käytetään nimeä "Walesin kansallisstadion".


title: Mestarien liigan loppuottelu 2017

text: Ottelu oli toisinto vuoden 1998 loppuottelusta ja yhteensä kahdeksas kerta, kun sama ottelupari kohtasi loppuottelussa toisensa toistamiseen. Vuoden 1998 loppuottelu päättyi Real Madridin voittoon numeroin 1–0. Joukkueet kohtasivat turnauksen loppuottelussa toisensa ensimmäistä kertaa sitten vuoden 1998 tilanteessa, jossa molemmat joukkueet olivat voittaneet kansallisen sarjan mestaruuden.


title: Mestarien liigan loppuottelu 2017

text: Juventus selvitti tiensä historiansa yhdeksänteen loppuotteluun kaatamalla välierissä Monacon yhteismaalein 4–1, säilyttäen samalla Mestarien liigan kauden tappiottoman putkensa elossa. Italialaisseura on onnistunut voittamaan pelatuista loppuotteluista kaksi vuosina 1985 ja 1996, mutta kuusi kertaa se on joutunut poistumaan kentältä häviäjänä vuosina 1973, 1983, 1997, 1998, 2003 ja 2015. Kaiken kaikkiaan loppuottelu on seuran historian 14. kaikissa UEFA:n alaisissa kilpailuissa, kun se vuonna 1984 voitti Cup-voittajien cupin ja pelasi tänä aikana myös neljä kertaa UEFA Cupin loppuottelussa vuosina 1977, 1990, 1993 ja 1995. Kun ottelu päättyi Juventuksen tappioon, se sivusi portugalilaisseura Benfican putkea hävittyjen peräkkäisten loppuotteluiden määrässä (5).


title: Mestarien liigan loppuottelu 2017

text: Hallitseva Mestarien liigan voittaja Real Madrid eteni loppuotteluun seurahistoriansa 15. kerran, kun se pudotti paikallisvastustajansa Atlético Madridin välierissä yhteismaalein 4–2. Tämä oli neljäs kausi peräkkäin, kun Atléticon turnaus päättyi Real Madridia vastaan. Loppuottelu oli madridilaisseuran kolmas vuodesta 2014 alkaen ja se pääsi yrittämään historiallista 12. mestaruutta ("la Duodécima"). Vuosina 1956, 1957, 1958, 1959, 1960, 1966, 1998, 2000, 2002, 2014 ja 2016 loppuottelu on päättynyt Real Madridin mestaruusjuhliin ja kolme kertaa seura on poistunut kentältä tappio niskassaan, vuosina 1962, 1964 ja 1981. Kaiken kaikkiaan joukkue on pelannut UEFA:n alaisissa loppuotteluissa 19 kertaa (15 Euroopan cupin/Mestarien liigan, kaksi (2) Cup-voittajien cupin ja kaksi (2) UEFA Cupin loppuottelua). Real Madrid tavoitteli historiallisesti toista perättäistä Mestarien liigan voittoa, johon mikään muu seura ei ole vielä aikaisemmin turnauksen historiassa (1993–2016) kyennyt. Neljä kertaa aikaisemmin hallitseva mestari on päässyt puolustamaan mestaruuttaan loppuotteluun (Milan 1995, Ajax 1996, Juventus 1997 ja Manchester United 2009), mutta hävinnyt sen joka kerta.


title: Mestarien liigan loppuottelu 2017

text: Joukkueet olivat kohdanneet toisensa yhteensä 18 kertaa Euroopan kentillä, joista kaikki ovat tapahtuneet Euroopan cupissa tai Mestarien liigassa. Molemmat joukkueista ovat voittaneet otteluista kahdeksan ja kaksi kertaa ollaan päädytty tasapeliin. Ensimmäistä kertaa joukkueet kohtasivat kaudella 1961–1962 puolivälierissä, jolloin Real Madrid oli lopulta parempi uusintaotteluun venyneessä otteluparissa. Molemmat joukkueista hakivat voiton vieraskentältä numeroin 0–1, jota seurasi uusintaottelu, joka pelattiin Pariisissa ja Real Madrid voitti sen maalein 3–1. Viimeisin kohtaaminen on kaudelta 2014–2015 välierävaiheesta, josta puolestaan Juventus eteni jatkoon ja turnauksen loppuotteluun yhteismaalein 3–2.


title: Mestarien liigan loppuottelu 2017

text: Juventus jahtasi ottelussa "triplaa", joka muodostuu kansallisen sarjan mestaruudesta, kansallisesta cupista ja Mestarien liigasta. Mikäli italialaisseura olisi voittanut siitä olisi tullut yhdeksäs joukkue, joka on pystynyt voittamaan "triplan". Italian cupin loppuottelussa 17. toukokuuta 2017 joukkue kaatoi Lazion numeroin 2–0 ja neljä päivää myöhemmin se varmisti historiansa 33. pääsarjamestaruuden. Real Madrid puolestaan jahtasi "tuplaa", kun se varmisti ensimmäisen pääsarjamestaruutensa viiteen vuoteen sarjan päätöskierroksella 21. toukokuuta 2017.


title: Mestarien liigan loppuottelu 2017

text:
"Huomio: Kaikissa tuloksissa on ilmoitettu loppuotteluun selvinneen joukkueen maalimäärä ensin."
Loppuottelun lähettiläänä toimi entinen Walesin maajoukkuehyökkääjä Ian Rush, joka voitti Liverpoolissa pelatessaan Euroopan cupin kaksi kertaa vuosina 1981 ja 1984. Hän edusti myös Juventusta vuosina 1986–1988.


title: Mestarien liigan loppuottelu 2017

text: UEFA julkaisi loppuottelun ulkoasun 25. elokuuta 2016 Monacossa, jolloin suoritettiin myös turnauksen lohkoarvonnat.


title: Mestarien liigan loppuottelu 2017

text: Stadionin kapasiteetti ottelussa on 66 000, joista 41 500 oli avoinna kannattajille ja muulle yleisölle. Molempien joukkueiden kannattajat saivat lipuista 18 000 ja muulle yleisölle lipunmyynti oli avoinna 17.–28. toukokuuta välisenä aikana. Liput myytiin UEFA:n virallisella sivustolla, joita oli varattuna muille 5 500 kappaletta; £390, £275, £140 ja £60 hintaan.


title: Mestarien liigan loppuottelu 2017

text: Yhdysvaltalainen yhtye The Black Eyed Peas esiintyi loppuottelun avajaisseremoniassa.


title: Mestarien liigan loppuottelu 2017

text: 12. toukokuuta 2017 ottelun erotuomariksi valittiin saksalainen Felix Brych.


title: Mestarien liigan loppuottelu 2017

text: Ottelun ensimmäiset 19. minuuttia menivät vahvasti Juventuksen hallinnassa, jonka aikana joukkue onnistui luomaan kolme laadukasta maalintekopaikkaa. Argentiinalaiskärki Gonzalo Higuaín pääsi laukomaan kahdesti kohti maalia, joista molemmat Real Madridin maalivahti Keylor Navas torjui. Tämän lisäksi keskikenttäpelaaja Miralem Pjanić pääsi yrittämään maalintekoa kovalla laukauksellaan, jonka myös Navas onnistui torjumaan. Huolimatta italialaisseuran alun hallinnasta ja luoduista maalipaikoista, Real Madrid onnistui tehokkaalla vastaiskullaan ensimmäisenä maalinteossa, kun Cristiano Ronaldo laukoi pallon maalin takakulmaan Dani Carvajalin syötöstä ottelun 20. peliminuutilla. Juventus onnistui tasoittamaan ottelun 1–1 seitsemän minuuttia myöhemmin, kun Mario Mandžukić otti pallon rinnallaan haltuun ja laukoi sen puolittaisella saksipotkulla maalin takakulmaan, yli maalivahti Navasin. Maali sai ylistystä eri medioissa ja sitä verrattiin Zinédine Zidanen tekemään maaliin Real Madridissa vuoden 2002 loppuottelussa, kun taas toiset pitivät tätä jopa hienoimpana maalina loppuottelujen historiassa. Ottelun hallinta säilyi tasoitusmaalin jälkeen Juventuksella lähes puoliajan loppuun saakka, jonka aikana myös Realin puolustajat Sergio Ramos ja Carvajal saivat rikkeistään keltaiset kortit.


title: Mestarien liigan loppuottelu 2017

text: Ottelun toisen puoliajan Real Madrid aloitti vahvasti ja kontrolloi tapahtumien kulkua, huolimatta useista keskeytyksistä ja lievistä loukkaantumisista. Madridilaisseura siirtyi 2–1 johtoon 61. peliminuutilla keskikenttäpelaaja Casemiron kaukolaukauksella, joka otti matkallaan kimmokkeen Sami Khedirasta ja yllätti näin maalivahti Gianluigi Buffonin. Kolme minuuttia myöhemmin Ronaldo osui ottelussa toistamiseen ja vei madridilaiset jo ratkaisevan tuntuiseen 3–1-johtoasemaan. Maali sai alkunsa Luka Modrićin keskikentällä suorittamasta katkosta, jonka jälkeen hän pääsi nousemaan laidalta ja keskitti pallon matalana maalin etutolpalle, josta portugalilaishyökkääjä ohjasi pallon maalin takanurkkaan. Maalin jälkeen torinolaisseura lisäsi panoksia hyökkäykseen, jonka myötä myös rikkeet lisääntyivät ja joukkue keräsi kolme varoitusta lyhyen ajan sisään, joista yksi tuli hetkeä aikaisemmin sisään tulleelle Juan Cuadradolle. Ottelun 77. peliminuutilla Real Madrid teki odotetun vaihdon, kun Karim Benzema vaihtui juuri loukkaantumisesta toipuneeseen Gareth Baleen, joka pääsi pelaamaan loppuottelua kotikaupungissaan. 84. peliminuutilla Cuadrado katseli toisen kerran illan aikana keltaista korttia, jonka seurauksena hänet ajettiin ulos kentältä punaisella kortilla. Loppunumerot 4–1 viimeisteli tulostaululle Marco Asensio, joka pääsi Marcelon syöstöstä laukomaan pallon ohi Buffonin.


title: Jennifer Siekkinen

text: Jennifer Siekkinen on suomalainen endurokuljettaja. Hän on enduron euroopanmestari naisten joukkuekilpailussa. Siekkinen edustaa Jämsän Seudun Moottorikerhoa.


Jennifer Siekkinen


title: Annamaria Karikuusi

text: Annamaria Karikuusi on suomalainen endurokuljettaja. Hän on kaksinkertainen enduron euroopanmestari naisten joukkuekilpailussa. Karikuusi edustaa Mäntsälän Moottorikerhoa.


Annamaria Karikuusi


title: Aleksanteri Hakaniemi

text: Aleksanteri Hakaniemi (s. 25. lokakuuta 1994 Kouvola) on suomalainen laulaja, lauluntekijä ja muusikko. Hän aloitti uransa trubaduurina, ja armeijan jälkeen hän toimi Justimuksen, Reino Nordinin ja Evelinan DJ:nä. Hakaniemi solmi levytyssopimuksen Sony Musicin kanssa kesällä 2016, ja julkaisi debyyttisinglensä marraskuussa. Hakaniemen debyyttialbumi "Nuorena jaksaa" julkaistiin helmikuussa 2018, ja se nousi Suomen virallisen albumilistan kärkeen ja ylitti platinarajan.


title: Aleksanteri Hakaniemi

text: Aleksanteri Hakaniemi on uransa aikana saanut yhteensä viisi Emma-ehdokkuutta. Hän on myös säveltänyt ja sanoittanut kappaleita eri artisteille, sekä vieraillut muiden kappaleilla.


title: Aleksanteri Hakaniemi

text: Aleksanteri Hakaniemi syntyi vuonna 1994 ja hän on kotoisin Kouvolasta. Hakaniemi suoritti ensimmäisen ja toisen luokan Tornionmäen koulussa, jonka jälkeen siirtyi musiikkiluokille Kankaan kouluun. Yläkoulun hän suoritti Kouvolan yhteiskoulussa. Teini-ikäisenä Hakaniemi esiintyi trubaduurina Kouvolan kaduilla, baareissa ja terasseilla. Hän opiskeli myös kitaransoittoa ja laulua Pohjois-Kymen musiikkiopistossa. Hakaniemi suoritti varusmiespalveluksensa puolustusvoimien varusmiessoittokunnassa.


title: Aleksanteri Hakaniemi

text: Hakaniemi tapasi Justimuksen jäsenet armeijan soittokunnassa, ja he pyysivät häntä ryhmän DJ:ksi. Hakaniemi päätyi myös työskentelemään Reino & The Rhinos-yhtyeen sekä Evelinan DJ:nä.


title: Aleksanteri Hakaniemi

text: Hakaniemi tapasi vuonna 2015 tuottaja Rafael Elivuon, joka oli nähnyt Hakaniemen soittovideon YouTubessa. He levyttivät yhdessä kolme uutta kappaletta keväällä 2016, ja Hakaniemi solmi levytyssopimuksen Sony Musicin kanssa kesällä 2016. Hänen debyyttisingle ”Etsi mut” julkaistiin marraskuussa 2016. Kappale nousi Suomen virallisen single- ja striimauslistan sijalle 15. Hakaniemen toinen single ”Filmi katkee” julkaistiin helmikuussa 2017, ja sillä vierailee rap-artisti Aste. Kappale nousi jälleen single- ja striimauslistalle, sekä Suomen latauslistalle. Hakaniemi julkaisi vielä kolme singleä vuonna 2017, joista ”Pane mut sekasin” -kappaletta käytettiin myös "Temptation Island Suomi" -tositelevisiosarjan mainoskappaleena.


title: Aleksanteri Hakaniemi

text: Tammikuussa 2018 Hakaniemeltä julkaistiin single ”Fucked Up”, ja 2. helmikuuta julkaistiin hänen debyyttialbumi "Nuorena jaksaa". Levy nousi Suomen virallisen albumilistan kärkeen ja ylitti platinarajan. Hakaniemi oli myös ehdolla kolmessa eri kategoriassa Emma-gaalassa, joka järjestettiin helmikuussa 2018. Hän esiintyi myös tapahtumassa. Huhtikuussa Hakaniemi julkaisi uuden singlen ”Pelkääks vai rakastaks”, joka nousi single-, striimaus- ja radiosoittolistalle. Hakaniemen seuraava single ”Luuseri” julkaistiin elokuussa. Marraskuussa 2018 hän vieraili rap-artisti Lukas Leonin kappaleella ”Hendrix”, ja joulukuussa Hakaniemen kappale ”Valoon” oli mukana "Anna laulu lahjaksi" -kokoelmalevyllä. Hän esiintyi myös samannimisessä joulukonsertissa Helsingin Kulttuuritalolla 15. joulukuuta.


title: Aleksanteri Hakaniemi

text: Hakaniemi on jälleen ehdolla kahdessa eri kategoriassa Emma-gaalassa, joka järjestetään helmikuussa 2019.


title: Hyria (oppilaitos)

text: Hyria on Hyvinkäällä ja Riihimäellä toimiva, taustaorganisaatioltaan osakeyhtiömuotoinen koulutusorganisaatio (Hyria koulutus Oy), jonka yhteydessä annetaan sekä ammatillista perusopetusta (Hyria ammattiopisto) että aikuiskoulutusta (aikuisopisto).


title: Hyria (oppilaitos)

text: Hyrian liikevaihto oli vuonna 2015 noin 41,2 miljoonaa euroa, josta ammattiopiston osuus oli 60,3 ja aikuisopiston 35,4 prosenttia.


title: Hyria (oppilaitos)

text: Hyriassa ammatillista perustutkintoa opiskeli vuonna 2015 yhteensä 2 413 nuoriso-opiskelijaa (775 tutkintoa). Aikuiskoulutukseen osallistui (kurssitoiminta mukaanluettuna) samana vuonna 7 207 henkilöä (581 tutkintoa). Oppilaitosmuotoisesti ammatillista perustutkintoa opiskeli Hyriassa vuonn 2015 keskimäärin 2 936 opiskelijaa. Kaikkiaan Hyriassa opiskelee vuosittain noin 10 000 ihmistä.


title: James Mattis

text: James N. Mattis (s. 8. syyskuuta 1950) on yhdysvaltalainen kenraali, joka toimi Yhdysvaltain puolustusministerinä 2017–2018. Taustaltaan hän on eläkkeellä oleva merijalkaväen kenraali, joka viimeksi toimi Yhdysvaltain asevoimien Lähi-idän sotatoimialueen päämajan USCENTCOMin komentajana. Hän on komentanut joukkoja Irakissa ja Afganistanissa.


title: James Mattis

text: Mattis on ollut mukana jokaisessa Yhdysvaltain sodassa siitä lähtien, kun hän everstiluutnanttina komensi merijalkaväen pataljoonaa Persianlahden sodassa 1990–1991.


title: James Mattis

text: Mattisin vuonna 2003 merijalkaväelle Irakissa antamaa ohjetta on lainattu paljon. Se kuului "Be polite, be professional, but have a plan to kill everybody you meet." – "Ole kohtelias, ole ammattimainen, mutta varaudu tappamaan kaikki vastaantulijat."


title: James Mattis

text: Mattis syntyi 8. syyskuuta 1950 Pullmanissa Washingtonin osavaltiossa. Hänen äitinsä nimi on Lucille (Proulx) Mattis. Hän valmistui Columbia High Schoolista Washingtonissa vuonna 1968, ja värväytyi Yhdysvaltojen merijalkaväkeen vuonna 1969.


title: James Mattis

text: Persianlahden sodassa silloinen everstiluutnantti Mattis komensi merijalkaväen 1. pataljoonaa.


title: James Mattis

text: Afganistanin sodassa Mattis oli eversti, ja komensi merijalkaväen 7. rykmenttiä.


title: James Mattis

text: Palvellessaan Afganistanissa prikaatikenraalina hän oli tunnettu upseerina, joka edustaa "todellista johtajuutta". Eräs hänen alaisistaan totesi: "Kukaan ei olisi kyseenalaistanut Mattista, jos hän olisi nukkunut kahdeksan tuntia joka yö omassa huoneessaan ja odottanut avustajansa silittävän univormunsa. Mutta siellä hän oli, keskellä pakkasyötä, etulinjassa sotilaidensa kanssa."


title: James Mattis

text: Kenraalimajurin asemassa Mattis komensi merijalkaväen 1. divisoonaa vuoden 2003 hyökkäyksessä Irakiin ja sen jälkeisissä toiminnoissa Irakin sodassa. Mattisilla oli yksi keskeisiä rooleja taistelutoimissa al-Anbarin maakunnassa ja etenkin Fallujan ensimmäisen ja toisen taistelun aikana. Toukokuussa 2004 Mattis oli vastuussa hääseurueeseen osuneesta iskusta, jossa kuoli 42 miestä, naista ja lasta. Kohteen uskottiin olevan vastarintataistelijoiden tukikohta. Mattis on sanonut, että päätti pommituskohteesta 30 sekunnissa.


title: James Mattis

text: Puolustusministeriön tutkimus osoitti, että vain 55 prosenttia amerikkalaista sotilaista ja 40 prosenttia merijalkaväestä olisi ilmoittanut, jos heidän kollegansa olisi kohdellut väärin siviilejä. Mattis kertoi merijalkaväelle toukokuussa 2007: "Aina kun osoitamme vihaa tai inhoa siviileitä kohtaan, siitä hyötyvät al-Qaida ja muut kapinalliset." Osoittaen että ymmärsi, että levottomuuksien kukistamisen avain on maltti, hän lisäsi: "Joka kerran kun vilkutat irakilaiselle siviilille, al-Qaida kääntyy haudassaan."


title: James Mattis

text: Mattis toimi Yhdysvaltain asevoimien Lähi-idän sotatoimialueen päämajan USCENTCOM komentajana 11. elokuuta 2010 – 22. maaliskuuta 2013.


title: James Mattis

text: Presidentiksi valittu Donald Trump pyysi Mattisia puolustusministerikseen. Nimitys oli kiistanalainen, sillä sääntöjen mukaan puolustusministerin on täytynyt olla siviilinä vähintään seitsemän vuoden ajan ennen tehtävään ryhtymistä. Senaatti kuitenkin vahvisti nimityksen heti Trumpin virkaanastujaisten jälkeen 20. tammikuuta 2017. Mattisia varten tehty poikkeus seitsemän vuoden siviilijaksossa hyväksyttiin sekä senaatissa (äänin 81-17) että edustajainhuoneessa (268-151). Varsinaisessa nimitysäänestyksessä yksi senaattori vastusti Mattisin valintaa ja yksi ei äänestänyt.


title: James Mattis

text:
Joulukuussa 2018 Mattis ilmoitti eroavansa. Presidentin mukaan hän jää eläkkeelle helmikuussa 2019.
Muutamaa päivää myöhemmin Presidentti Trump kuitenkin ilmoitti, että varapuolustusministeri Patrick Shanahan aloittaa virkaatekevän puolustusministerin toimessa jo vuoden 2019 alusta.
Mattis on ottanut kantaa Israelin ja Palestiinan rauhanprosessiin toteamalla, että hän kannattaa kahden valtion mallia rauhan saavuttamiseksi. Nykyistä tilannetta hän kutsuu kestämättömäksi. Mattisin mielestä Länsirannan juutalaissiirtokunnat vahingoittavat rauhanneuvotteluja, ja pahimillaan ne voivat johtaa rotuerotteluun.


title: James Mattis

text: Mattisin mukaan Trumpin lausunnot Venäjästä ovat väärään tietoon perustuvia. Hänen mielestään Venäjän toimet Syyriassa, Ukrainassa ja Baltiassa ovat hälyttäviä. Hän on Trumpin kanssa eri mieltä myös Iranin kanssa tehdyn ydinasesopimuksen irtisanomisesta, mikä olisi hänen mukaansa vahingollista Yhdysvalloille.


title: Lost & Found (1986–89)

text: Lost & Found (1986–89) on The Kinks -yhtyeen 27. elokuuta 1991 Yhdysvalloissa julkaistu kokoelma-albumi. Levyn sisältö koostuu vuosina 1986–1989 levytetystä ja julkaistusta materiaalista, jolloin yhtye levytti MCA Recordsille.


title: Falima Teao

text: Falima Teao (s. 1. tammikuuta 1931) on tokelaulainen henkilö. Hän toimi Tokelaun hallituspäämiehenä (ulu) helmikuusta 1997 helmikuuhun 1998 asti. Hän toimi myös Fakaofon konsulinjohtajana (faipule) tammikuusta 1996 tammikuuhun 1999 asti.


title: Kettukankaan jätinkirkko

text: Kettukankaan jätinkirkko on Pohjois-Pohjanmaalla Raahen Saloisten Mattilanperällä sijaitseva soranotossa osittain tuhoutunut jätinkirkko, joka sijaitsee laajalla kivikauteen ajoitetulla Kettukankaan asuinpaikalla. Jätinkirkkoa ei ole vielä tutkittu.


title: Kettukankaan jätinkirkko

text: Kettukangas sijaitsee Raahen kirkosta noin 14 kilometriä kaakkoon Jylhänharjun etelärinteellä yhdystien 18565 eteläpuolella. Jylhänharju kohoaa yli 75 metriä merenpinnan yläpuolelle, mutta Kettukangas työntyy siitä lounaaseen matalampana ja loppuu savipellolle Haapajoen pohjoispuolella. Yhdystien yhteydessä sijaitsee sorakuoppa, jonka lounaispuolelle asuinpaikka ja jätinkirkko jäävät.


title: Kettukankaan jätinkirkko

text: Jätinkirkko sijaitsee Kettukankaan eteläpäässä lähellä mäen lakikohtaa, ja se sijaitsee mäkeen kaivetun sorakuopan reunalla. Jätinkirkon toisesta reunasta on tuhoutunut hiekanotossa noin 40 prosenttia, mutta siitä on vielä tunnistettava osa jäljellä. Luoteis-, länsi- ja lounaisosan kivivallista tunnistaa helposti kolme kulmausta ja jätinkirkon muodoksi hahmottuu pyöreäkulmainen ja lähes suorakulmainen nelikulmio. Sen pituus on 30 metriä ja leveys 20 metriä. Jätinkirkon pituusakseli osoittaa pohjoisesta katsottuna 49 astetta myötäpäivään. Säilyneet kivivallit ovat 3–4 metriä leveät, mutta vain noin 30 senttimetriä korkeat. Vallissa on lounaissivun eteläkulmassa yksi portiksi kutsuttu matalampi kohta, joka on noin neljä metriä leveä. Jätinkirkon keskikohdasta katsottuna portin aukeamissuunta on tarkalleen 194 asteen kulmassa pohjoisesta eli melkein etelään päin. Muita portteja ei ole säilynyt. Jätinkirkon länsikulmassa sijaitsee kivivallissa kiinni oleva kiviröykkiö, ja jätinkirkon lounaissivussa sijaitsee toinen suurempi kiviröykkiö. Lähimmät asumuspainanteet sijaitsevat jätinkirkosta parikymmentä metriä etelään. Kivivallin sisäosa on melko tasainen, ja se on ilmeisesti raivattu puhtaaksi irtokivistä. Sieltä on löydetty kvartsi-iskoksia ja palaneen luun kappale.


title: Kettukankaan jätinkirkko

text: Jätinkirkko on osa 2,5 hehtaarin laajuista muinaisjäännösaluetta, jossa sijaitsee satakunta havaittua muinaisjäännöstä. Asumuspainanteita tiedetään olevan 30, kuoppia 6 ja kiviröykkiöitä 31 kappaletta. Kiviröykkiöistä 16 kappaletta on palokivikumpuja, joka ovat suomalaisessa arkeologiassa verrattain uusi muinaisjäännetyyppi, ja niitä tavattiin ensimmäisen kerran juuri Kettukankaalla. Kaivauksissa on löytynyt kivikauteen ajoitettavaa ja asuinpaikoille tyypillistä materiaalia. Aluetta voi pitää kokonaisuudessaan varsin hyvin säilyneenä ja erittäin kiintoisana muinaisjäänteenä.


title: Kettukankaan jätinkirkko

text: Alue löydettiin vuonna 1975, ja sen tarkastivat vuonna 1976 kahdesti Paula Purhonen ja Pentti Koivunen. Myöhemmin vuonna 1991 Koivunen, Eero Jarva ja Jari Okkonen kartoittivat alueen laajuuden ja sen muinaisjäännökset. Aulis Forss suoritti kaivaukset vuosina 1996 ja 1999, mutta kaivaukset eivät koskeneet jätinkirkkoa. Kaisa Lehtonen ja Pentti Risla tarkastivat asuinalueen vuonna 2010. Jätinkirkkoa ei ole tutkittu ollenkaan.


title: Kettukankaan jätinkirkko

text: Alueelle on tehty maisemallinen harvennushakkuu, joka helpottaa alueen hahmottamista. Jätinkirkkoa reunustava sorakuoppa on siistitty ja alueelle on rakennettu muinaispolku. Paikalle opastaa yhdystien varteen pystytetty tienviitta.


title: Tears for Dolphy

text: Tears for Dolphy on yhdysvatalaisen trumpetisti Ted Cursonin vuonna 1964 julkaistu kolmas albumi. Vuonna 1993 levy julkaistiin CD:nä. Levyllä on kolme bonusraitaa 1. elokuuta 1964 nauhoituksista.


title: Tears for Dolphy

text: Kaikki kappaleet Ted Curson, ellei toisin mainita.


title: April

text: April voi tarkoittaa seuraavia:


title: Pikku Jakenaron jätinkirkko

text: Pikku Jakenaron jätinkirkko on Pohjois-Pohjanmaalla Raahen Saloisissa Mattilanperällä sijaitseva jätinkirkko. Sille on ehdotettu ajoitukseksi 2500 eaa., mikä tekee siitä kivikauden loppuun sijoittuvan kohteen.


title: Pikku Jakenaron jätinkirkko

text: Jätinkirkko sijaitsee Raahen kirkosta noin 14 kilometriä kaakkoon Mattilanperällä Jylhänharjun itäpuolella. Kun poikkeaan Mattilanperän tieltä (yhdystie 18565) Kopsaan johtavalle tielle ja ajaa sitä 700 metriä pohjoiseen, kohtaa Pikku Jakenarossa harjun päällä jätinkirkon. Paikka on Jylhänharjun itäreunaa seuraava kapea harjanne, joka on muodostunut moreeniharjun päälle. Täällä harju laskee jyrkähkösti kohti itää.


title: Pikku Jakenaron jätinkirkko

text: Jätinkirkko on suorakaiteen muotoinen matala kivivalli, jonka ulkomitat ovat 30 metriä pitkä (Ridderstadin mukaan 33 metriä ) ja 16 metriä leveä. Rakennelman laskennallinen pinta-ala on silloin 480 neliömetriä (m²). Vallin korkeus on vain 30–80 senttimetriä, mutta se on yllättävän leveä. Sisäalueen pituus on 27 metriä ja leveys 4–6 metriä. Jätinkirkon pituusakseli osoittaa 2° (astetta) vastapäivään eli pohjoiseen. Kivivallissa on matalampi kohta, jota kutsutaan portiksi. Se sijaitsee jätinkirkon keskikohdasta katsottuna 106° pohjoisesta vastapäivään eli lähes tarkalleen lännessä.


title: Pikku Jakenaron jätinkirkko

text: Kivivallin sisäpuolella on suoritettu arkeologinen kaivaus, jonka löytöinä saatiin talteen liuskeisestä kivestä tehtyjen esineiden kappaleita, kivi-iskoksia ja kvartsi-iskoksia. Muutama kvartsinkappale tulkittiin työkaluksi. Myös jätinkirkon vallien ulkopuolelta löytyi kvartsi-iskoksia.


title: Pikku Jakenaron jätinkirkko

text: Jos jätinkirkot ovat sijainneet aina merenrannassa, voidaan jääkauden jälkeisen maankohoamisen nopeudesta päätellä sen ikä. Raahen seudun rannansiirtymän kronologiassa jätinkirkon alarinne oli rantaa 3000–2500 eaa. Tämän perusteella jätinkirkolle on ehdotettu ajoitusta 2500 eaa.


title: Pikku Jakenaron jätinkirkko

text: Jätinkirkon ympäristössä saattaa olla enemmänkin muinaisjäännöksiä, sillä jätinkirkosta 130–140 metriä etelään polun itäpuolella löytyi halkaisijaltaan 4,5 metriä suuri kiviröykkiö. Sen korkeus on vain 20 senttimetriä ja sen keskikohdassa on kuoppa.


title: Pikku Jakenaron jätinkirkko

text: Vuonna 1986 suoritti Aulis Forss kohteessa arkeologisen kaivauksen. Seuraavina vuosina paikalla on käyty vain silmäilemässä paikkoja: vuonna 1994 oli tarkastus (Jaana Itäpalo), vuonna 1997 inventointi (Mika Sarkkinen) ja vuonna 2001 oli taas tarkastus (Pentti Koivunen).


title: Pikku Jakenaron jätinkirkko

text: Tammikuussa 2001 kulki jätinkirkon läpi telaketjuilla liikkuva kaivuri. Sen kulku-uraa tasoitettiin vielä traktorilla. Jätinkirkon etelävallista tuhoutui 4 metriä leveä kohta ja sen itäisen vallin sisäosaan tuli myös vaurioita. Pohjoisvallista ei ole jäljellä paljoakaan alkuperäistä kiveystä.


title: Pikku Jakenaron jätinkirkko

text: Läheisen Kettukankaan muinaisjäännösalueen hoitamisen tapaan myös Pikku Jakenaron jätinkirkon ja Hautakankaan alueita on hoidettu harvennushakkuilla.


title: Japp–Klingemann-reaktio

text: Japp–Klingemann-reaktio on kemiallinen reaktio, jossa aromaattinen diatsoniumsuola reagoi diketonin tai β-ketohapon tai -esterin kanssa muodostaen hydratsonin. Reaktion raportoivat ensimmäisen kerran Francis Robert Japp ja Felix Klingemann vuonna 1888 ja reaktio on nimetty heidän mukaansa. Japp–Klingemann-reaktio on hyvin käytetty tapa valmistaa synteettisesti hyödyllisiä aromaattisia hydratsoneja.


title: Japp–Klingemann-reaktio

text: Japp–Klingemann-reaktio tapahtuu emäksisissä olosuhteissa kaikille aromaattisille diatsoniumsuoloille. Karbonyyliyhdisteenä käytetään tyypillisesti joko β-ketohappoa tai -esteriä. Reaktiomekanismin ensimmäisessä vaiheessa karbonyyliyhdisteestä muodostuu emäksisissä olosuhteissa enolaatti. Tämä nukleofiilinen enolaatti reagoi elektrofiilisen diatsoniumsuolan kanssa additioreaktiolla muodostaen välivaiheena diatsoyhdisteen. Tämä diatsoyhdiste hydrolysoituu emäksisissä olosuhteissa tetraedrimäiseksi välivaiheeksi. Tämä välivahe on epästabiili ja hajoaa hydratsoniksi ja ketohappojen tapauksessa hiilidioksidiksi ja ketoestereiden tapauksessa karboksylaatti-ioniksi.


title: Japp–Klingemann-reaktio

text: Japp–Klingemann-reaktioissa muodostuvat aromaattiset hydratsonit ovat hyödyllisiä orgaanisen kemian lähtöaineita. Usein reaktiota seuraa Fischerin indolisynteesi, jossa hydratsoni reagoi väkevän rikkihapon kanssa indolijohdannaiseksi.


title: Jorma Aalto

text: Jorma Aalto -nimisiä henkilöitä ovat:


title: Florence Henderson

text: Florence Agnes Henderson (14. helmikuuta 1934 Dale, Indiana – 24. marraskuuta 2016 Los Angeles, Kalifornia) oli yhdysvaltalainen sitcom-näyttelijä, jonka tunnetuimpia rooleja oli äiti sarjassa "The Brady Bunch".


title: Florence Henderson

text: Henderson aloitti uransa Broadwaylla, jossa hän oli ensimmäisessä pääosassaan musikaalissa "Oklahoma!", ja sitten seurasivat "Sound of Music", "Kuningas ja minä" ja "South Pacific".


Philadelphian roomalaiskatolinen arkkihiippakunta () on katolisen kirkon arkkihiippakunta Yhdysvalloissa. Siihen kuuluvat Allentownin, Altoona-Johnstownin, Erien, Greensburgin, Harrisburgin, Pittsburghin ja Scrantonin hiippakunnat.


title: Marie Kondō

text: Marie Kondō (, s. 1984 tai 1985) on japanilainen järjestelyasiantuntija ja kirjailija. Hänen "KonMari"-nimellä tunnettua kodintavaroiden järjestelymenetelmää käsittelevät elämänhallintaoppaansa ovat myyneet syksyyn 2016 mennessä yhteensä 6,5 miljoonaa kappaletta yli 40 kielellä.


title: Marie Kondō

text: Kondō perusti kodinjärjestelyn konsultointiyrityksensä 19-vuotiaana. "Time"-lehti valitsi hänet 100 vaikutusvaltaisimman ihmisen listalleen vuonna 2015. Kondō on naimisissa, ja hänellä on vuonna 2015 syntynyt tytär. Kondō kertoo saaneensa vaikutteita šintolaisuudesta.


title: Marie Kondō

text: Kondōn raivaus- ja järjestämismenetelmän periaatteena on, että kotiaan järjestelevä ihminen kysyy itseltään jokaisen esineen kohdalla ”tuottaako tämä esine minulle iloa”. Jos niin ei ole, hänen tulee luopua esineestä. Menetelmän kannattajien mukaan kodin tyhjentäminen turhasta tavarasta tällä tavalla johtaa pysyvään ja myönteiseen elämänmuutokseen myös mielen tasolla.


title: Tempo massimo

text: Tempo massimo (”Täyttä vauhtia”) on vuonna 1934 valmistunut italialainen romanttinen komediaelokuva. Se on Mario Mattòlin ensimmäinen ohjaustyö. Elokuvan pääosia esittävät Carla Mignone alias Milly ja Vittorio De Sica.


title: Tempo massimo

text: Professori Giacomo Benti viettää tätinsä ja miespalvelijansa kanssa rauhallista elämää Comojärven rannalla sijaitsevassa huvilassaan. Eräänä päivänä professorin ollessa veneilemässä seurapiirikaunotar Dora Sandri on vähällä pudota hänen päälleen laskuvarjolla. Benti kutsuu Doran huvilalleen ja rakastuu häneen. Saadakseen rakastettunsa huomion hän ryhtyy harrastamaan urheilua, mikä johtaa erilaisiin kommelluksiin ja väärinkäsityksiin. Lopulta Benti päätyy Milanoon, jossa Dora on menossa naimisiin vain hänen rahoistaan kiinnostuneen Bob Huertan kanssa. Päästyään selville juonesta Benti ryntää kirkkoon, pysäyttää häät ja pakenee morsiamen kanssa paikalta.


title: Tempo massimo

text: Mario Mattòlin tuottama ja käsikirjoittama "Tempo massimo" on myös hänen ensimmäinen ohjaustyönsä. Alun perin sen ohjaajaksi oli ajateltu Carlo Ludovico Bragagliaa, joka vetäytyi projektista viime metreillä. Mattòlin tuottamissa revyissä esiintyneiden De Sican ja Millyn lisäksi siinä nähdään Anna Magnani toisessa elokuvaroolissaan.


title: Tempo massimo

text: "Tempo massimo" on välitön ja vauhdikas komedia, joka on tyyliltään paljon velkaa Mario Camerinin elokuville kuten "Kyllä miehet ovat roistoja" ("Gli uomini, che mascalzoni", 1932). Elokuva menestyi kaupallisesti hyvin ja sai myös positiivisia arvosteluja ohjauksesta ja näyttelijäsuorituksistaan.


title: Milly

text: Carolina Mignone (26. helmikuuta 1905 Alessandria – 22. syyskuuta 1980 Nepi), taitelijanimeltään Milly, oli italialainen näyttelijä ja laulaja.


title: Milly

text: Revyynäyttelijänä työskennellyt Milly teki 1930-luvulla myös muutamia elokuvia. Hän muutti ennen toista maailmansotaa Yhdysvaltoihin, mutta palasi sodan jälkeen Italiaan ja työskenteli jälleen laulajana ja näyttelijänä.


title: Talvisodan pommitukset Seinäjoella

text: Seinäjoen pommitus talvisodassa oli Neuvostoliiton ilmavoimien 3. helmikuuta 1940 noin kello 13:40 tekemä ainoa ilmapommitus Seinäjoelle, jolloin kolmetoista asukasta sai surmansa ja neljätoista haavoittui. Pommitus tehtiin 27 Iljushin DB-3 -pommikoneella.


title: Talvisodan pommitukset Seinäjoella

text: Pommin osuessa Rajakadulla olevaan sirpalesuojaan sai välittömästi surmansa kymmenen ihmistä. Surmansa saivat Toivo Luhtasela, Onni Ylikoski, Eino Järvinen, Uuno Miilunpohja, Olavi Tuurala, Toivo E. Hyvälä, Matias Mastosalo, Sanna Seppälä ja Olavi Vatilo ja hänen 3-vuotias poikansa Matti. Lisäksi haavoittuneista kolme menehtyi vielä sairaalassa. Lisäksi pommit osuivat Seinäjoen juna-aseman kolmannen luokan odotustilaan, vanhaan Marttilan kouluun, nykyiseen taidekoulu Oivaan, Ruukintien varrella olevaan viljavarastoon ja vanhalle kauppatorille. Loput pommit osuivat keskustan ulkopuolelle joen toisella puolella olleille pelloille.


title: The New Thing & the Blue Thing

text: The New Thing & the Blue Thing on yhdysvatalaisen trumpetisti Ted Cursonin vuonna 1965 julkaistu albumi.


title: The New Thing & the Blue Thing

text: Kaikki kappaleet Ted Curson, ellei toisin mainita.


title: Coco

text: Coco voi tarkoittaa ainakin seuraavia:


title: Psychework

text: Psychework on jyväskyläläinen melodista metallia esittävä yhtye. Yhtyeen esikoisalbumi ilmestyi Ranka Kustannuksen kautta syyskuussa 2016.


title: Psychework

text: Psycheworkin perustivat aiemmin Machine Meniin kuuluneet laulaja Antony Parviainen ja kitaristi J-V Hintikka. Yhtye sai alkunsa syksyllä 2012 Parviaisen sairastuttua leukemiaan, mistä hän ammensi uutta inspiraatiota musiikin tekemiseen. Keväällä 2013 kaksikko alkoi säveltää musiikkia Parviaisen sairausaikana kirjoittamien tekstien pohjalta.


title: Psychework

text: Virallisesti Psychework esiteltiin marraskuussa 2015, ja tuolloiseen kokoonpanoon kuuluivat myös kitaristi Jere Kortelainen, basisti Ville Koskinen, kosketinsoittaja Otto Närhi ja Swallow the Sunissakin soittava rumpali Juuso Raatikainen. Yhtyeen ensiesiintyminen oli Jyväskylän Lutakossa 15. tammikuuta 2016.


title: Psychework

text: Psycheworkin esikoisalbumi "The Dragon’s Year" ilmestyi Ranka Kustannuksen kautta 2. syyskuuta 2016. Se sijoittui 18:ksi Suomen albumilistalla.


title: Videovuokraamo

text: Videovuokraamo on yleisölle avoin toimipiste, josta voi vuokrata elokuvien videotallenteita kotikatselua varten. Videovuokraamoja alkoi syntyä 1970-luvun lopulta alkaen, kun elokuvia alettiin teatterilevityksen ja televisioesitysten ohella julkaista videokaseteilla. 1980-luvulla videotallenteiden standardiksi vakiintui VHS-kasetti, jonka vuosituhannen vaihteessa syrjäytti DVD-levy ja sen kehittyneempi muoto Blu-ray-levy. Elokuvien julkaisemisesta videolla tuli maailmassa 1980-luvun puolenvälin jälkeen teatterilevitystä suurempi bisnes, ja monia elokuvia alettiin julkaista suoraan videolle esittämättä niitä lainkaan teattereissa.


title: Videovuokraamo

text: 2010-luvulla videovuokraustoiminta ja muu elokuvien katselu on siirtynyt yhä enemmän internetin kautta tapahtuvaksi, jakelukanavina muun muassa Netflix ja HBO Nordic. Siksi fyysisten elokuvatallenteiden vuokraamot ovat kehittäneet muita keinoja asiakkaiden houkuttelemiseksi. Suomessa yhä suurempi osa videovuokraamoiden liikevaihdosta tulee irtomakeisten myynnistä: esimerkiksi Makuunin liikevaihdosta 2010-luvun puolivälissä enää 35 prosenttia tuli videovuokrauksesta. Vuonna 2018 Makuuni hakeutui konkurssiin.


title: Videovuokraamo

text: Elokuvien ja videopelien vuokraus videovuokraamosta edellyttää asiakkaan henkilöllisyyden varmistamista ja sopimusehtojen hyväksymistä. Jos vuokraamon omaisuutta jää palauttamatta, vuokraamo voi silloin ryhtyä perimistoimiin. Alle 15-vuotiaalta tarvitaan Suomessa holhoojan suostumus. Elokuvien palautus on usein mahdollista palautusluukun kautta myös vuokraamon ollessa suljettu. Joissakin maissa DVD-levyjen vuokraamiseen on olemassa myös luottokortilla toimivia automaatteja.


title: Videovuokraamo

text: Ensimmäinen elokuvia kotikäyttöön vuokraava yritys oli Eckhard Baumin Saksan Kasselissa vuonna 1975 perustama palvelu, jossa hän vuokrasi keräämiään teatterielokuvien Super 8 -filmille tehtyjä kopioita kotona kaitafilmiprojektoreilla katseltaviksi. Baumin videovuokraamo oli nykyaikaisessa muodossaan toiminnassa vielä 2010-luvun puolivälissä. Sonyn Betamax-videokasettien tultua markkinoille ensimmäinen kuvanauhatallenteita vuokrannut yritys perustettiin vuonna 1977 Los Angelesin Wilshire Boulevardille. Yrittäjä George Atkinsonin ”videoklubissa” oli 50 dollarin vuosimaksu, ja jäsenet voivat vuokrata elokuvia 10 dollarin päivähintaan. Pohjois-Amerikan ja koko maailman suurimmaksi videovuokraamoketjuksi kasvoi Dallasissa vuonna 1985 perustettu Blockbuster, jolla oli vuonna 1992 jo 2 800 ja 2000-luvun alussa yli 10 000 vuokraamoa lähinnä englanninkielisissä maissa. Pian Netflix ja muut online-elokuvavuokrauspalvelut alkoivat syödä vuokraamomarkkinoita, ja Blockbuster teki konkurssin vuonna 2010.


title: Videovuokraamo

text: Videojulkaisuja vuokraamoille ja myyntikäyttöön julkaisivat pääasiassa suurten elokuvayhtiöiden videomarkkinoihin erikoistuneet tytäryhtiöt, kuten Paramount Home Video, Columbia Pictures Home Entertainment ja MGM/UA Home Video. Yhdysvaltojen ulkopuolella Paramountin ja Universalin videojulkaisutoimintaa hoiti CIC Video (Cinema International Corporation). Eurooppalaisia julkaisijoita olivat brittiläiset Thorn EMI Video ja Rank Audiovisual, saksalainen Siemensin ja Philipsin yhteisyritys Polygram Video sekä ruotsalainen Esselte.


title: Videovuokraamo

text: Elokuvien videotallenteiden eräs lieveilmiö ovat ”piraattivideot” eli laittomat kopiot, joista ei maksettu tekijänoikeus- tai kopiointimaksuja elokuvien tuottajille. Erityisen pahaksi piraattivideomarkkinat ryöstäytyivät 1990-luvun alussa Neuvostoliiton viimeisinä aikoina. Maan lainsäädännössä ei ollut säädöstä laittomista kopioista, ja niinpä laittomia kopioita länsimaisista elokuvista näytettiin ”videosalongeissa” eli pienissä ad hoc -elokuvateattereissa maksua vastaan. Myös televisiokanavat näyttivät laittomia kopioita: muun muassa Renny Harlinin "Die Hard 2" esitettiin laittomana kopiona Neuvostoliiton valtakunnallisella televisiokanavalla.


title: Videovuokraamo

text: Ensimmäiset suomalaiset videovuokraamot tulivat katukuvaan vuoden 1982 paikkeilla. Varhaisimpia videoyrittäjiä oli vaasalainen Lasse Backlund, yhä toimivan Future Filmin omistaja, joka tilasi elokuvat ensin vuokraamotoiminnassa pidemmällä olleesta Ruotsista, mutta alkoi pian ostaa elokuvien video-oikeuksia suoraan ulkomaisilta levittäjäyhtiöiltä. Teatterissa menestyneen suosikin saamiseksi joutui ostamaan myös tusinan verran b-luokan elokuvia. Tekstitykset ja kannet tehtiin Suomessa, ja takakannet varustettiin liioittelevin mainostekstein joilla ei usein ollut paljoa tekemistä elokuvan kanssa.


title: Videovuokraamo

text: Jos kotona ei ollut videonauhuria, alkuvuosien videovuokraamosta saattoi elokuvan mukana vuokrata kannettavan videosoittimen, joka kytkettiin kotitelevision antenniliitäntään. Tunnetuin ellei ainoa Suomen markkinoila ollut vuokravideosoitin oli ruotsalaisen Esselten "Moviebox". Vuoden 1981 lopussa Suomessa oli käytössä noin 30 000 videonauhuria ja vuoden 1987 paikkeilla jo puolisen miljoonaa. Samoihin aikoihin elokuvien videojulkaisutoiminta ohitti maailmanlaajuisesti liikevaihdossa elokuvateattereiden pääsylippumyynnin. Vuonna 1990 videonauhuri oli Suomessa jo 54 prosentissa kotitalouksista . Yleisimmillään videonauhuri oli vuonna 2004 kolmella neljäsosalla kotitalouksista.


title: Videovuokraamo

text: Vuoden 1983 paikkeilla suomeksi tekstitettyjä tai suomalaisia pitkien elokuvien videotallenteita oli markkinoilla yli tuhat, samaan aikaan kun videonimikkeitä oli Yhdysvalloissa tarjolla noin viisi tuhatta sekä Britanniassa ja Saksan liittotasavallassa pari tuhatta. Suomenkielisten vuokravideotallenteiden kovimpia kasvuvuosia olivat 1984 ja 1985, jolloin markkinoille tuli jopa tuhat nimikettä vuodessa. Monet 1980-luvun videojulkaisuista olivat varta vasten vuokravideomarkkinoille tuotettuja pienen budjetin toiminta- ja pehmopornoelokuvia pääosin Yhdysvalloista. 1990-luvun puolivälissä julkaisutahti oli Suomessa vakiintunut noin 400 elokuvaan vuodessa. Vuoden 1994 paksussa "Video-oppaassa" esitellään jo 8 500 pitkien näytelmäelokuvien tai animaatiosarjojen VHS-tallennetta, minkä lisäksi markkinoilla oli paljon dokumenttielokuvia, lyhytelokuvia, harraste- ja opetusvideoita, Ylen televisiotallenteita sekä seksi- ja pornoelokuvia.


title: Videovuokraamo

text: Videokasettien tarjonta alkoi lisääntyä myös suomalaissa kirjastoissa 1980-luvun puolenvälin jälkeen siinä vaiheessa, kun Beta-formaatti oli jo pudonnut pois ja kirjastot saattoivat keskittyä VHS-kasetteihin. Vuoden 1986 alussa videoelokuvia lainaavia kirjastoja oli Suomessa parikymmentä. Kehitystä hidastivat monimutkaiset tekijänoikeusasiat ja niistä johtuva kirjastokasettien korkea hinta. Kaupallisia toimijoita halvemmista Yleisradion tallenteista tuli merkittävä osa kirjastojen videotarjontaa. Kirjastot karsastivat myös seksi- ja väkivaltaelokuvien hankintaa ja jättivät ne suosiolla kaupallisille videovuokraamoille.


title: Videovuokraamo

text: Vuokravideoiden sisältämä väkivalta ja seksi sai 1980-luvun puolivälissä aikaan voimakkaan kansanliikkeen, minkä tuloksena vuonna 1987 voimaan tullut laki esti alle 18-vuotiailta kiellettyjen elokuvien videojulkaisun Suomessa. Lain vaikutus oli käytännössä päinvastainen: ”kielletyt hedelmät” eli erittäin väkivaltaiset toiminta- ja kauhuelokuvat tulivat monien nuorten erityisen kiinnostuksen kohteiksi. Laki kumottiin vuonna 2001, kun elokuvien aikuissensuuri lakkautettiin.


title: Videovuokraamo

text: 1980- ja 1990-luvuilla Suomen videovuokramarkkinoiden johtava yritys oli Rautakirja. Sillä oli kattavan R-kioskiverkoston lisäksi vuonna 1984 Siipipyörältä ostettu, vuonna 1988 noin 30 toimipistettä käsittänyt Kotikatsomo-videovuokraamoketju, joka ajettiin alas Suomen 1990-luvun alun lamavuosina. Suurin yksittäinen videovuokraamo 1990-luvun puolivälissä oli Helsingin Fredrikinkadulla sijainnut Compact Video. Vuonna 1999 R-kioskeilla oli noin 30 prosentin markkinaosuus videovuokrauksessa ja toimipisteitä 740 ympäri Suomea. Vuonna 1985 perustetulla Makuunilla oli 50 vuokraamoa, vuonna 1991 perustetulla Filmtownilla 28 ja Compact Videolla viisi toimipistettä. Lisäksi oli yksittäisiä vuokraamoja, joilla saattoi olla pari sivuliikettä. Vuonna 2005 R-kioskien vuokrauspisteet olivat vähentyneet noin viiteensataan, kun taas Makuuni oli kasvanut lähes sataan ja Filmtown 75 toimipisteeseen.


title: Videovuokraamo

text: Suurimpia suomeksi tekstitettyjen (tai lastenvideoiden osalta dubattujen) VHS-videotallenteiden julkaisijoita olivat Rautakirjan omistama Oy Europa Vision Ab (tuotemerkki Showtime), ruotsalainen Esselte Video ja tanskalainen Egmont Film, joista kukin toi 1990-luvun alussa markkinoille toistasataa elokuvaa vuosittain. Keskisuuria julkaisijoita olivat Nordic Film Group (jonka vuonna 1991 osti Finnkino), Fazervideo (tuotemerkkinä Warner Home Video), Alfa-Video-Panorama (mm. Big Partner) sekä Castle Video (tuotemerkkinä Sesam Video). 1990-luvun puolivälissä markkinoilla oli noin 9 000 suomeksi julkaistua VHS-videotallennetta näytelmäelokuvista.


title: Videovuokraamo

text: Vuokravideokulttuuri synnytti Suomessakin lieveilmiöitä, kuten 1980-luvun aikakauslehdet "Videolehti" (A-lehdet 1983–1986), "Video+" (Suomen mediayhtymä 1989) ja "Suomi Video", WSOY:n 1990-luvun alkupuolella julkaiseman paksun "Video-oppaan" sekä videojulkaisijoiden omia painettuja tuoteluetteloita.


title: Videovuokraamo

text: 1990-luvun alusta alkaen myyntivideot alkoivat syödä videovuokrauksen asemaa. Aluksi etenkin lastenelokuvia ja musiikkivideoita ostettiin mieluummin omaksi kuin vuokrattiin lyhyeksi aikaa, mutta myyntivideoiden markkinaosuutta lisäsi niiden ostohinnan aleneminen, vuokravideokasettien palautuksen vaivalloisuus ja vuokrakäytöstä poistettujen kaseteiden myynti kotikäyttöön. Vuoden 1991 noin 700:sta videojulkaisusta jo 300 oli myyntivideoita, loput vuokravideoita. Pari vuotta myöhemmin myyntivideoiden osuus oli jo puolet julkaisuista.


title: Videovuokraamo

text: Lisäksi elokuvayhtiöt alkoivat julkaista tuotantojaan videolla nopeammin teatteriensi-illan jälkeen, jolloin vuokra- tai ostovideosta tuli varteenotettava tapa katsoa aivan tuore elokuva kotioloissa.


title: Videovuokraamo

text: VHS-aikakaudella vuokravideot koostuivat lähes yksinomaan pitkistä näytelmäelokuvista, mutta vuosituhannen vaihteen myötä DVD-aikaan siirryttäessä markkinoille tuli yhä enemmän televisiosarjojen tuotantokausittaisia dvd-kokoelmia. Näytelmäelokuvien ohella VHS-myyntivideohiteiksi muodostuivat voimisteluohjevideot ja sotadokumenttielokuvat. Tehtiin myös joitakin new age -henkisiä ”meditatiivisia” videojulkaisuja, kuten tunnin parin mittaisia kuva- ja äänitallenteita takkatulesta, akvaariosta tai vesiputouksesta.


title: Videovuokraamo

text: Maaliskuussa 2003 DVD-levyjen vuokraus ohitti Yhdysvalloissa ensi kertaa VHS-kasettien vuokraustoiminnan liikevaihdon. Seuraavien vuosien kuluessa VHS-kasetit katosivat kokonaan markkinoilta.


title: Videovuokraamo

text: Koko videovuokraustoiminnan liikevaihto alkoi Suomessa pienentyä vuonna 2009, samoin videovuokraamojen määrä. Muissa maissa kehitys alkoi jo aiemmin: esimerkiksi Ranskassa videovuokrauspisteiden määrä väheni noin viidestä tuhannesta vuonna 2004 noin kahteen tuhanteen vuonna 2010. Muun muassa Makuuni avasi digitaalisen videovuokraamon verkossa, jossa muita Suomen markkinoilla toimivia kilpailijoita ovat Netflix, CDON, SF Anytime, Film2home, Applen iTunes sekä teleoperaattorien videopalvelut Elisa Viihde, Sonera Viihde ja DNA Welho Viihde.


title: Videovuokraamo

text: Videovuokraamot loivat 1980-luvulta alkaen kaupunkeihin uudenlaista nuorten aikuisten elokuvakulttuuria, jota on käsitelty useasti fiktioteoksissa. Videovuokraamo on keskeisenä tapahtumapaikkana muun muassa elokuvissa "Fisher King" (1991), "Bennyn video" (1992), "Tiskirotat" (1994) ja "Be Kind Rewind" (2008). Videovuokraamokulttuurista eturivin elokuvantekijöiksi ovat kohonneet muun muassa Roger Avary, Darren Aronofsky ja Quentin Tarantino.


title: Urge

text: Urge on yhdysvatalaisen trumpetisti Ted Cursonin vuonna 1966 julkaistu albumi.


title: Urge

text: Kaikki kappaleet Ted Curson, ellei toisin mainita.


title: Starman

text: Starman voi tarkoittaa ainakin seuraavia:


title: Bertil Poppius

text: Robert Bertil Poppius (28. heinäkuuta 1876 Kirkkonummi – 27. marraskuuta 1916 Kööpenhamina) oli suomalainen opettaja, filosofian tohtori ja hyönteistutkija.


title: Bertil Poppius

text: Bertil Poppiuksen vanhemmat olivat varatuomari, hovineuvos Fredrik Wilhelm Poppius (1831–1889) ja Alexandra Antonia Sesemann (k. 1926). Hän pääsi ylioppilaaksi 1894 (Nya svenska läroverket i Helsingfors) ja valmistui Helsingin yliopistosta filosofian kandidaatiksi ja maisteriksi 1900, filosofian lisensiaatiksi 1912 ja filosofian tohtoriksi 1914.


title: Bertil Poppius

text: Poppius oli Helsingin yliopiston eläinmuseossa amanuenssina 1900–1912 ja kustoksena vuodesta 1912 alkaen. Hän toimi myös luonnonhistorian opettajana Helsingin ruotsinkielisissä oppikouluissa 1901–1914.


title: Bertil Poppius

text: Nimellä "B. Poppius":


title: Cesara

text:
Cesara on kunta Pohjois-Italiassa Verbano-Cusio-Ossolan maakunnassa Piemonten alueella.
Cesaran naapurikunnat ovat Arola, Civiasco, Madonna del Sasso, Nonio, Pella ja Varallo.


title: Nonio

text:
Nonio on kunta Pohjois-Italiassa Verbano-Cusio-Ossolan maakunnassa Piemonten alueella.
Nonion naapurikunnat ovat Cesara, Omegna, Pella, Pettenasco, Quarna Sotto ja Varallo.


title: Theodor Charpentier

text: Theodor Charpentier (; 20. elokuuta 1874 Pietari – 30. maaliskuuta 1954 Helsinki) oli suomalainen Venäjän keisarillisessa armeijassa palvellut tykistön kenraalimajuri.


title: Theodor Charpentier

text: Charpentierin vanhemmat olivat kenraalimajuri Fredrik Vilhelm Charpentier (1849–1918) ja hänen ensimmäinen puolisonsa Maria Dmitrieva (1853–1909). Hän kävi 1893–1896 Omskin kadettikoulua, 1. Paavalin sotakoulua Pietarissa sekä Konstantinin sotakoulua. Hän palveli sitten Turkestanin tykistöprikaatissa ja hänet ylennettiin luutnantiksi 1899. Charpentier kävi 1900–1903 Mihailin tykistöakatemian kurssin ja hänet ylennettiin alikapteeniksi 1902. Hän palveli sitten Henkivartioväen 2. tykistöprikaatissa 1903–1910 ja Henkivartioväen 3. tykistöprikaatissa 1910–1912. Charpentier oli vuodesta 1912 Henkivartioväen 2. tykistöprikaatin 6. patterin päällikkönä. Hänet ylennettiin kapteeniksi 1907 ja everstiksi 1910.


title: Theodor Charpentier

text: Ensimmäisen maailmansodan aikana Charpentier komensi 2. tykistöprikaatin 6. patteria 1914–1916, 2. tykistöprikaatin mörssärijaosta 1916–1917 sekä viimeksi 204. tykistöprikaatia helmikuusta kesäkuuhun 1917. Hän erosi palveluksesta kenraalimajurina kesäkuussa 1917.


title: Theodor Charpentier

text: Charpentier oleskeli Suomessa kesään 1918 saakka, jolloin hän liittyi Omskin alueella toimineeseen amiraali Aleksandr Koltšakin komentamaan valkoiseen armeijaan. Charpentier toimi sitten Venäjän sisällissodan aikana Koltšakin armeijassa raskaan tykistön komentajana sekä tykistön ylitarkastajana. Hän jäi 1920 bolševikkien vangiksi Koltšakin armeijan kärsittyä tappion, mutta pääsi vuonna 1922 Suomen kansalaisena vapaaksi ja palasi Suomeen. Charpentier oli 1920-luvulla yksi emigranttijärjestö Venäjän yleissotilaallisen liiton (ROVS) salaisen tiedusteluorganisaation Suomen-johtajista yhdessä kenraalimajuri Eugèn Högströmin kanssa. Charpentier kuului samanaikaisesti myös suuriruhtinas Kirill Vladimirovitš Romanovia tukeneeseen kilpailevaan emigranttiliikkeeseen.


title: Theodor Charpentier

text: Theodor Charpentier oli naimisissa vuodesta 1918 Natalia Stepanovna Volkovan (1892–1954) kanssa.


title: Betsy DeVos

text: Elizabeth "Betsy" DeVos (s. 8. tammikuuta 1958) on yhdysvaltalainen poliitikko, yrittäjä, hyväntekijä ja koulutusaktivisti ja kotoisin Michiganista. Hänet nimitettiin Yhdysvaltain opetusministeriksi helmikuussa 2017.


title: Betsy DeVos

text: Elisabeth DeVos, omaa sukua Prince, on kotoisin Michiganin Holland-nimisestä kaupungista. Hän on suorittanut bachelor-tutkinnon liiketalouden alalta ja opiskellut politiikan tutkimusta.


title: Betsy DeVos

text: DeVos meni vuonna 1980 naimisiin Richard ”Dick” DeVos Jr.:n kanssa, joka on ollut ennen Betsy DeVosin ministerinuraa Yhdysvalloissa vaimoaan tunnetumpi. Aviomies on Amwayn perustajan poika ja omistaa osan isänsä yhtiöstä. Pariskunnalla on kaksi tytärtä ja poika. Amwayn perinnön takia DeVosit ovat miljardöörejä. Forbes-talouslehden mukaan perheen omaisuus on 5,1 miljardia dollaria. Aviomies on ollut ehdokkaana Michiganin kuvernööriksi. DeVos istuu monien yhtiöiden hallituksissa ja oli useita vuosia Michiganin republikaanien puheenjohtaja. Hän on myös useiden hyväntekeväisyysjärjestöjen johdossa.


title: Betsy DeVos

text: DeVos kannattaa vanhempien oikeutta valita lastensa koulu vapaasti. Hän on puolisonsa kanssa tukenut miljoonilla dollareilla lobbaustyötä, jonka tavoitteena on muuttaa lainsäädäntöä niin, että yksityisiä kristillisiä kouluja voitaisiin tukea verovaroilla enemmän. DeVos on perustellut yksityiskoulujen suosimista sillä, että niiden luoma kilpailu parantaisi myös julkisia kouluja. Yhdysvalloissa asia on kiistanalainen, sillä seurauksena voi pikemminkin olla luokkaerojen kärjistyminen ja julkisten koulujen oppilaiden valikoitumisen entistä haastavammiksi. Molemmat DeVosit ovat kertoneet olevansa hyvin uskonnollisia ja sanoneet, että Betsyn kiinnostus ja motivaatio keskittyä koulutukseen kumpuaa häneen uskonnollisesta vakaumuksestaan.


title: Betsy DeVos

text: DeVosin nimityksestä opetusministeriksi käytiin poikkeuksellisen tiukka äänestys. Senaatissa äänet menivät tasan 50-50, ja valinnan ratkaisi varapresidentti Mike Pence. Trump luonnehti Betsy DeVosia uudistajaksi Nimitys oli Trumpin kiistanalaisimpia nimityksiä, ja sitä vastustivat monet tahot, vastustusta tuli muun muassa opettajien ammattiliitolta.


title: Vignone

text:
Vignone on kunta Pohjois-Italiassa Verbano-Cusio-Ossolan maakunnassa Piemonten alueella.
Vignonen naapurikunnat ovat Arizzano, Bee, Cambiasca, Caprezzo, Intragna, Premeno ja Verbania.


title: Salahuddin Abdul Aziz

text: Sulttaani Salahuddin Abdul Aziz, oli Malesian kuningas ja Selangorin sulttaani. Hän toimi Malesian kuninkaana vuosina 1999–2001. Hän menehtyi vuonna 2001 oltuaan maan kuninkaana kaksi ja puoli vuotta. Selangorin sulttaaniksi hän nousi isänsä Hisamuddinin kuoltua vuonna 1960.


title: Hykkyrän seisake

text: Hykkyrä (ratakm 216+337) on lakkautettu seisake Haminan vanhalla radalla Kouvolan kaupungissa. Seisake avattiin 16. huhtikuuta 1951 ja lakkautettiin 26.toukokuuta 1968. JuHa-radan takia Hykkyrä on jäänyt rataverkon ulkopuolelle.


title: Vehkoja

text: Vehkoja (aiemmin "Vehkaoja") on Hyvinkään kaupunginosa, joka sijaitsee vajaa kolme kilometriä kaupungin keskustasta (rautatieaseman seudulta) lounaaseen. Vehkoja rajoittuu lännessä Hyvinkäänkylään ja pohjoisessa Kruununpuistoon. Idässä naapureina ovat Hakalanmäki ja Mäkivehkoja; eteläpuolella on Kittelän kaupunginosa.


title: Vehkoja

text: Kaupunginosan palveluihin kuuluvat muun muassa ruokakauppa, koulu (Vehkojan koulu ja Anttilan koulu), seurakuntakeskus ja päiväkoti.


title: Vehkoja

text: Kaupunginosaa palvelee Hyvinkään rautatieaseman ja Hyvinkään sairaalan väliä kulkeva Hyvinkään paikallisliikenteen linja 1.


title: Viertola (Hyvinkää)

text: Viertola on Hyvinkään kaupunginosa, joka sijaitsee kaupungin keskustan välittömässä läheisyydessä. Kaupunginosa kuuluu Hyvinkään vanhimpiin ja se kaavoitettiin jo vuonna 1922 Hyvinkään kaupungin ensimmäisessä yleiskaavassa. Viertolassa on lukuisia 1920- ja 1930-luvun puutaloja, mutta keskustan puoleisessa osassa myös uudempia kerrostaloja.


title: Viertola (Hyvinkää)

text: Viertolan palveluihin kuuluvat muun muassa päiväkoti, palloiluhalli ja urheilukenttä. Alle kilometrin päässä sijaitsevat muun muassa Hyvinkään rautatieasema, Hyvinkään yhteiskoulun lukio, Laurea-ammattikorkeakoulu, Suomen Rautatiemuseo sekä keskustan kaupat.


title: Viertola (Hyvinkää)

text: Lähimmät paikallisliikenteen bussipysäkit (linja 1) sijaitsevat Uudenmaankadulla.


title: Death of a Clown

text: Death of a Clown on brittiläisen The Kinks -yhtyeen jäsenten Dave Daviesin ja Ray Daviesin kirjoittama musiikkikappale. Dave Davies julkaisi sen heinäkuussa 1967 ensimmäisenä soolosinglenään, jolloin se nousi Britannian Record Retailer -listan kolmanneksi. Lisäksi se julkaistiin The Kinksin samanvuotisella studioalbumilla "Something Else by The Kinks".


title: Death of a Clown

text: The Kinks soittaa ”Death of a Clownin” taustat. Lisäksi kappaleessa vierailevat kosketinsoittaja Nicky Hopkins sekä Ray Daviesin vaimo Rasa Davies, joka laulaa taustalaulua. Kappaleen monoversio kestää 3 minuuttia ja yhden sekunnin, ja stereoversio 3 minuuttia ja 12 sekuntia. Kappaleen intro keksittiin, kun Ray Davies soitti pianon jousia kuin harppua.


title: Death of a Clown

text: Vuonna 2011 Dave Davies kertoi Dave Davies: Kinkdom Come -dokumentissa, että laulu oli seurausta hänen tyytymättömyydestä omaan elämäänsä. Huolimatta siitä, että Daviesin elämään kuuluivat kuuluisuus, huumeet ja kauniit naiset, hän koki, että jotain puuttui. Tästä hän keksi kappaleen aiheeksi klovnin, joka saa ihmiset nauramaan, mutta on todellisuudessa itse surullinen.


title: Death of a Clown

text: Suomalainen lauluduo Pasi ja Pekka levytti kappaleesta vuonna 1972 Chrisse Johanssonin sanoittaman käännösversion ”Kuoleva klowni”.


title: Death of a Clown

text: ”Death of a Clown” -single julkaistiin Britanniassa 7. heinäkuuta ja Yhdysvalloissa 2. elokuuta 1967. Singlen B-puoli oli ”Love Me Till the Sun Shines”. Kappale nousi Britannian Record Retailer -listan kolmanneksi. Yhdysvalloissa se ei saavuttanut sijoitusta. Britannian lisäksi kappale nousi top 5:een Alankomaissa, Belgiassa ja Länsi-Saksassa.


title: Riihimäen valtaus

text: Riihimäen valtaus oli 22. huhtikuuta 1918 tapahtunut Suomen sisällissodan sotilasoperaatio, jolloin Saksan Itämeren-divisioonan joukot valtasivat tuolloin vielä Hausjärven pitäjään kuuluneen Riihimäen taajaman sitä kolmen kuukauden ajan hallinneilta punaisilta. Taistelu tunnetaan niin sanotusta ”Riihimäen pamauksesta”, kun rautatieasemalla seissyt punaisten ammusjuna räjähti saksalaisten ampuman tykistökranaatin osumasta aiheuttaen valtavia tuhoja. Räjähdyksen jälkeen punaisten vastarinta lamaantui lähes kokonaan ja saksalaiset saivat kylän haltuunsa ilman suuria taisteluja. Valtauksen aikana kaatui viisi saksalaissotilasta. Punaisia kuoli arviolta 60–100, joista suurin osa ilmeisesti räjähdyksessä.


title: Riihimäen valtaus

text: Lokakuussa 1917 perustetun Riihimäen punakaartin miehet oli sodan kuluessa lähetetty suurimmaksi osaksi Hämeen rintaman taisteluihin Tampereen pohjoispuolelle, joten kaupungissa oli saksalaisten hyökkäyksen aikana aioastaan rautatieläisistä ja veturimiehistä koottu komppania, 50-miehinen ratsuosasto sekä pienet tykki- ja konekivääriosastot. Lisäksi Riihimäellä oli jonkin verran Hyvinkään taistelun jälkeen paikkakunnalle perääntyneitä punakaartilaisia. Riihimäellä toimi punakaartin piiriesikunta, jonka päällikkö oli aikaisemmin myös kansanedustajana toiminut maalari Efraim Kronqvist.


title: Riihimäen valtaus

text: Hangossa 3. huhtikuuta maihinnoussut Saksan Itämeren-divisioona oli 12.–13. huhtikuuta vallannut Helsingin sekä sen pohjoispuolella pääradan varrella sijaitsevat Malmin ja Tikkurilan asemanseudut. Viikkoa myöhemmin he etenivät Hyvinkäälle, jonka saksalaiset ottivat haltuunsa 21. huhtikuuta ja aloittivat seuraavaksi marssin kohti Riihimäkeä.


title: Riihimäen valtaus

text: Hyökkäys Riihimäelle tapahtui kolmen eri osasto voimin, jotka lähestyivät kylää Herajoen, pääradan ja Erkylän suunnista. Saksalaisten etujoukko jatkoi nelisen kilometriä Riihimäen eteläpuolella sijaitsevalle Herajoelle välittömästi Hyvinkään valtauksen jälkeen vielä samana iltana ja saapui perille noin kello 22. Heidän tiedustelijansa olivat ensimmäistä kertaa käyneet Herajoella kaksi päivää aikaisemmin. Punaiset olivat jo tuolloin jättäneet kylän ja siirtyneet puolustusasemiin Riihimäelle johtavan maantien varrelle. Samaan aikaan Herajoen ryhmän kanssa eteni majuri Godert von Redenin johtama karabinieerirykmentti idässä kohti Erkkylää. Se kuitenkin joutui punaisten yllättämäksi kello 23 aikaan vain muutamaa kilometriä Hyvinkään pohjoispuolella. Punaiset päättivät lopulta irtaantua taistelusta ja saksalaiset jäivät yöksi Kerkkolan kartanoon.


title: Riihimäen valtaus

text: Saksalaiset aloittivat varsinaisen hyökkäyksensä 22. huhtikuuta. Punaisten pääpuolustusasemat olivat Hirsimäen ja Patastenmäen välisellä noin kolmen kilometrin levyisellä linjalla. Rataa pitkin etenevät saksalaiset saivat pian Hyvinkäältä lähtönsä jälkeen vastaansa punaisten lähettämän panssarijunan. Noin kuusi kilometriä Riihimäen eteläpuolella sijaitsevassa Monnin kylässä käytiin lyhyt taistelu, mutta saksalaiset pääsivät jatkamaan etenemistään. Erkylän suunnalla hyökkäävät saksalaiset kiersivät aluksi itään Hikiälle, jossa he katkaisivat Lahteen johtavan radan ja jatkoivat sen jälkeen kohti Riihimäelle.


title: Riihimäen valtaus

text: Punaiset olivat aamuvarhaisella koonneet Riihimäen rautatieasemalle aseilla ja ammuksilla lastatun 20 vaunun pituisen junan, joka oli tarkoitus lähettää itään päin. Herajoelta kylää tarkkailleet saksalaiset kuitenkin havaitsivat ratapihan eteläpäässä liikettä, kun punaiset suorittivat vaunujen vaihtotöitä. He ajoivat nopeasti yhden vuoritykin tuliasemaan Herajoen lastenkodin viereiselle mäelle ja suuntasivat sen ratapihalle. Kolmas tai neljäs ammuttu laukaus osui kello 7.20 pyroksilliinillä lastattuun vaunuun, joka rajähtäessään oli Patastenmäen ylikulkusillan kohdalla. Valtava räjähdys nostatti silminnäkijöiden mukaan sadan metrin korkeuteen nousseet tulenlieskat ja sen aiheuttama ääni kuului kymmenien kilometrien päähän. Lähistöllä olleilta se vei hetkellisesti kuulon. Ikkunoita rikkoutui eri puolilla Riihimäkeä ja räjähtäneen vaunun kappaleita sekä ratakiskon palasia kerrottiin lentäneen jopa kilometrien päähän. Ratapenger puolestaa hävisi räjähdyspaikalta käytännössä olemattomiin. Räjähdys sytytti myös useita tulipaloja, jotka tuhosivat muun muassa ratapihalla sijaineen suuren karjahallin sekä läheisen Suomelan kaupan. Räjähdyksen jälkeen satoja asemalle kerääntyneitä ihmisiä pakeni tuleen syttyneistä vaunuista sinkoutuvia ammuksia Peltosaaren kaupunginosan suuntaan. Ammusjunan räjähdystä alettiin myöhemmin kutsumaan ”Riihimäen pamaukseksi”.


title: Riihimäen valtaus

text: Räjähdyksen aiheuttaman tuhon ja sekasorron johdosta punaisten vastarinta lamaantui lähes täysin ja saksalaiset etenivät kylään iltapäivällä. Punaisten tykistö yritti vielä hidastaa saksalaisia, jotka kuitenkin saivat rautatieaseman pohjoispuolella sijaitsevan kasarmialueen haltuunsa iltapäivällä puoli viiden aikoihin. Huhtikuun aikana Riihimäen kasarmille oli koottu noin 500–600 punakaartiin pakko-otettua lähiseutujen miestä sekä jo aikaisemmin viitisenkymmentä valkoista vankia, joiden joukossa oli muun muassa pappeja. Kasarmeilta löydettiin surmattuna yhdeksän siviiliä, jotka kaikki olivat ulkopaikkakuntalaisia pakko-otettuja. Punaiset olivat ilmeisesti yrittäneet lähettää heitä taisteluun saksalaisia vastaan, jonka jälkeen kieltäytyneitä oli ammuttu. Suurin osa kuitenkin pääsi pakoon ratapihalla tapahtuneen räjähdyksen aiheuttamassa sekasorrossa, kun heitä oltiin marssittamassa kylään päin. Päivää ennen saksalaisten hyökkäystä punakaartin komentaja Kronqvist oli siirtänyt 30 Riihimäen valkoista miehistökasarmista päävartiorakennukseen ja näin ilmeisesti pelastanut heidät joutumasta vieraspaikkakuntalaisten punakaartilaisten väkivallan kohteeksi.


title: Riihimäen valtaus

text: Riihimäen jättäneet punaiset perääntyivät kohti Hämeenlinnaa ja Lahtea. Saksalaiset puolestaan viipyivät Riihimäellä parin päivän ajan, kunnes jatkoivat Hämeenlinnaan 25. huhtikuuta ja valtasivat kaupungin seuraavana päivänä. Riihimäen valtauksen jälkeen kasarmialueelle perustettiin vankileiri, jonne muutaman viikon aikana koottiin noin 8 500 vankia eri puolilta eteläistä Suomea. Seuraavaan syksyyn mennessä heistä kuoli yli tuhat.


title: Riihimäen valtaus

text: Riihimäen valtauksen tapahtumista kertoo kirjailija Veijo Meren vuonna 1960 ilmestynyt historiallinen romaani "Vuoden 1918 tapahtumat".


title: Santa Ana

text: Santa Ana () voi tarkoittaa seuraavia:


title: The Wantons

text: The Wantons on Vaasassa vuonna 1963 perustettu rhythm and blues -yhtye, jonka nelivuotinen ura huipentui toimimiseen Jimi Hendrixin konsertin lämmittelijänä Helsingin Kulttuuritalolla vuonna 1967. The Wantonsin perustajajäseniä ovat Bengt Holm, Reino Kurki ja Krister Kulju. Yhtye keikkaili myös Ruotsissa ja olisi päässyt myös levyttämään, jos olisi suostunut laulamaan suomeksi. Yhtye piti 50-vuotisjuhlakonsertin Vaasan Strampenilla syyskuussa 2013.


title: The Wantons

text: Yhtyeen tarina alkoi, kun Bengt Holm, Reino Kurki ja Krister Kulju tapasivat rippileirillä 1963. Aluksi pojat harjoittelivat kitaroineen käyttäen vahvistimena Kurjen perheen putkiradiota. Kaikki hankkivat itselleen yhteensopivat farkut, bootsit, mustat poolopaidat ja nahkaliivit sekä punaiset Höfner-kitarat ja niille oikeat vahvistimet Reino Kurjen yrittäjäisän kustannuksella. Harjoituspaikkakin löytyi perheen leipomosta. Lopulta löytyi sotilassoittokunnassa kokemusta kerännyt rumpalikin, jolla oli punaiset rummut.


title: The Wantons

text: The Wantonsin tyylillisiä esikuvia olivat englantilaiset rhythm and blues -nimet kuten The Rolling Stones, The Yardbirds, The Animals, Van Morrison ja The Pretty Things. Yhtye sai paljon esiintymismahdollisuuksia, sillä 1960-luvun puolivälissä vaasalaiskouluilla järjestettiin tansseja lauantaisin, nuorisotalolla pidettiin bändikilpailuja ja torstaisin oli Popklubi. The Wantons oli ruotsinkielisen nuorison suosiossa ja kilpaileva The Slippers enemmän suomenkielisten mieleen.